title: Oscar Lindberg

text: Lindberg siirtyi kaudeksi 2013–2014 New York Rangersin organisaatioon. Hän pelasi koko kauden farmijoukkue Hartford Wolf Packissa, AHL:ssä, jonka toiseksi paras pistemies Lindberg oli Danny Syvretin jälkeen tehoilla 18+26=44. Myös kausi 2014–2015 hänellä eteni suurimmaksi osaksi Wolf Packissa, jonka toiseksi paras pistemies Lindberg oli Chris Bourquen jälkeen tehoilla 28+28=56. Kevään 2015 pudotuspeleissä hän jakoi Bourquen kanssa joukkueen sisäisen syöttöpörssin voiton ja oli toiseksi paras pistemies hänen jälkeensä tehoilla 3+13=16. Lindberg pelasi kauden aikana ensimmäisen ja kauden ainoaksi jääneen NHL-ottelunsa Rangersissa 24. helmikuuta 2015 Calgary Flamesia vastaan, kun Rick Nash oli kuumeen vuoksi sivussa. Lindberg sai ottelussa jääaikaa 8.18 minuuttia.


title: Oscar Lindberg

text: Syksyn 2015 harjoitusleirin päätteeksi Lindberg otti paikan Rangersin kauden 2015–2016 avauskokoonpanosta. Hän teki ensimmäisen NHL-maalinsa kauden avauskierroksella ja uransa toisessa NHL-ottelussaan 7. lokakuuta 2015 vieraissa Chicago Blackhawksia vastaan. Lindberg valittiin ottelun kakkostähdeksi.


title: Oscar Lindberg

text: Lindbergillä on kaksi maailmanmestaruutta vuosien 2013 ja 2017 MM-kisoista. Lindberg debytoi Ruotsin A-maajoukkueessa samalla kaudella 2012–2013, jolloin hän pelasi yhteensä 18 A-maaottelua tehopistein 1+2=3. Lindberg teki ensimmäisen ja toistaiseksi ainoan A-maajoukkuemaalinsa 6. toukokuuta 2013 MM-kilpailujen alkulohkossa Valko-Venäjää vastaan.


title: Oscar Lindberg

text: Lindberg pelasi myös alle 20-vuotiaiden MM-kilpailuissa vuonna 2011 ja alle 18-vuotiaiden MM-kilpailuissa vuonna 2009. Hän pelasi myös pelasi alle 18-vuotiaiden Ivan Hlinkan muistoturnauksessa vuonna 2008, jolloin Lindberg voitti pronssia. Yhteensä hän on pelannut 25 nuorten ja 21 poikien maaottelua.


title: Oscar Lindberg

text: Lindbergin kaksoisveli Johan on pelannut myös jääkiekkoa. Heidän äitinsä on kanadanranskalainen.


title: Haldan Keffer Hartline

text: Haldan Keffer Hartline (1903-1983) oli yhdysvaltalainen tutkija, joka sai vuonna 1967 Nobelin lääketieteen palkinnon yhdessä Ragnar Granitin ja  George Waldin kanssa näkemisen fysiologisiin ja kemiallisiin prosesseihin liittyvästä tutkimuksesta.


title: Sergei Belavenets

text: Sergei Vsevolodovitš Belavenets (18. heinäkuuta 1910 - 7. maaliskuuta 1942) oli neuvostoliittolainen šakinpelaaja.


title: Sergei Belavenets

text: Belavenets jakoi Moskovan mestaruusturnauksen voiton Vladimir Alatortsevin kanssa 1932 ja 1937. Vuonna 1938 hän jakoi Moskovan mestaruuden Vasili Smyslovin kanssa. Hän voitti Venäjän mestaruuden 1934 .


title: Sergei Belavenets

text: 1939 Belavenets osallistui Neuvostoliiton mestaruusturnaukseen ja sijoittui kolmanneksi. Se on hänen merkittävin šakillinen saavutuksensa.


title: Sergei Belavenets

text: Belavenets osallistui toiseen maailmansotaan Neuvostoliiton armeijassa. Hän kaatui saksalaisia vastaan käydyssä taistelussa Novgorodissa maaliskuussa 1942.


title: Sergei Belavenets

text: Belavenets julkaisi šakkilehdissä "Shahmaty v SSSR" ja "64" loppupelianalyysejä ja monia muita artikkeleita. Ne on hänen kuolemansa jälkeen koonnut ja luetteloinut hänen tyttärensä Ljudmila (s. 1940), joka on myöskin vahva šakinpelaaja. Ljudmila Belevenets on lähišakissa "naisten kansainvälinen mestari" (1977) ja kirješakissa "kansainvälinen mestari" (1979). Ljudmila piti hallussaan naisten kirjesakin maailmanmestaruutta 1984-1992.


title: Sergei Belavenets

text: Belavenetsin merkittävimpiä pelejä on voitto Vjatšeslav Ragozinista Neuvostoliiton mestaruusturnauksessa 1935. Vuonna 1939 hän kukisti suurmestari Salomon Flohrin Leningradin turnauksessa.


title: Toinen Bulgarian valtakunta

text: Toinen Bulgarian valtakunta oli bulgarialainen keskiaikainen valtio, joka oli olemassa vuosina 1185–1396. Se oli ensimmäisen Bulgarian valtakunnan seuraaja. Ensimmäisen valtakunnan oli miehittänyt Bysantin valtakunta, josta toinen valtakunta itsenäistyi. Toinen valtakunta päättyi ottomaanien miehitettyä maan vuoteen 1396 mennessä.


title: Toinen Bulgarian valtakunta

text: Toinen Bulgarian valtakunta sai alkunsa Bysantin ongelmista. Normannit hyökkäsivät Bysantin alueille Kreikassa ja Sisiliassa. Tämän ja muiden uhkien takia verotusta ja armeijaan kutsuttujen määrää kohotettiin, mikä herätti Bulgariassa vastustusta. Vuonna 1185 kaksi tărnovolaista maanomistajaa, nimeltä Petûr ja Asen vaativat helpotuksia valtakunnan vaatimuksiin, mutta näihin ei suostuttu, minkä lisäksi bysanttilainen virkailija löi toista heistä. Uutinen tästä riitti sytyttämään kyteneen kapinan. Kapinalliset ottivat nopeasti haltuunsa itäisen Bulgarian ja julistivat ensin Petûrin ja sittemmin Asenin tsaariksi Turnovossa.


title: Toinen Bulgarian valtakunta

text: Bulgarian asema vakiintui kuitenkin vasta tsaari Kaloyanin kaudella, joka hallitsi vuodesta 1197 vuoteen 1207. Suuri osa hänen valtakaudestaan kului sodankäynnissä. Hän ajoi ensin madjaarit pois Bulgarian luoteisosista ja solmi rauhan Bysantin kanssa vuonna 1202. Vähän tämän jälkeen, vuonna 1204, Balkanin oloja alkoivat epävakauttaa ristiretkeläiset, jotka valloittivat Konstantinopolin ja julistivat Bulgarian vasallikseen. Bulgarian ja ristiretkeläisten välille syntyi sota, jonka aikana Kaloyan valtasi suurimman osan Makedoniaa vuoteen 1207 mennessä. Hänet kuitenkin murhattiin kesken Thessalonikin piirityksen. Valtakaudellaan Kaloyan onnistui paitsi sotilaallisesti, myös diplomaattisesti. Vuonna 1204 hän oli sopinut sopimuksen paavin kanssa, jolla maa varmisti läntiset rajansa. Tätä vastaan Bulgaria tunnusti virallisesti paavin ylivallan kirkkoasioissa, vaikka käytännössä tällä ei juuri ollut merkitystä ja maa säilyi ortodoksisen kirkon piirissä.


title: Toinen Bulgarian valtakunta

text: Vuonna 1211 Bulgariassa ryhdyttiin toimiin bogolismia vastaan, mutta sen vastaisia toimia lievennettiin tsaari Ivan Asen II:n kaudella 1218–41. Asen II toimi kaudellaan jälleen madjaareja vastaan, mutta hänen päätavoitteensa oli Epiruksen despootti Theodore Angelus Comnenuksen vastainen toiminta. Comnenus voitettiinkin Klokotnitsan taistelussa vuonna 1230 ja hänen hallitsemansa alueet liitettiin Bulgariaan, joka nyt ulottui Mustaltamereltä Adrianmerelle. Edeltäjänsä tavoin Asen II oli myös taitava diplomaatti ja hän solmi sopimuksen kreikkalaisten kanssa ristiretkeläisiä vastaan sopien, että heiltä vallatuista alueista suurin osa jäisi kreikkalaisille sillä ehdolla, että nämä tunnustaisivat Bulgarian itsenäisyyden. Asen II solmi myös uuden sopimuksen paavin kanssa, joka takasi Bulgarian kirkolle täyden itsenäisyyden. Hänen valtakaudellaan Bulgaria oli suurimmillaan ja valtansa huipulla.


title: Toinen Bulgarian valtakunta

text: Asen II:n valtakauden jälkeen Bulgarian tilanne huononi. Kreikkalaiset saivat vallattua Konstantinopolin takaisin vuonna 1261, mutta samana vuonna madjaarit olivat jälleen valloittaneet Vidinin. Lisäksi maassa oli alkanut vaikuttaa hesykasmi, jonka jäsenet omistivat elämänsä rukoilulle ja eivät ottaneet osaa valtion menoihin. Seuraavalla vuosisadalla tilanne huononi edelleen, kun Bulgarian kilpailijoiksi ilmaantuivat ottomaanit ja serbit. Toivoa tilanteen helpottumisesta toi kuitenkin tsaari Mihail Shishman (1323–30), joka torjui serbien muodostaman uhan kuolemaansa saakka taistelussa lähellä Kiustendiliä. Viimeinen tehokkaaseen hallintaan kyennyt tsaari Ivan Alexander (1331–71) valtasi joitakin aiemmin menetettyjä alueita ja paransi taloudellisia oloja. Talouden parantuminen johtui kuitenkin osaltaan ottomaaneista, kun näiden vallattua alueita Egeanmereltä kauppareitit muuttuivat. Sodankäynnin takia jouduttiin toisaalta nostamaan verotusta.


title: Toinen Bulgarian valtakunta

text: Alexanderin kuoltua Bulgarian tilanne kääntyi lopullisesti huonompaan suuntaan. Ottomaanit valtasivat 1360–luvulla Adrianopolin, josta he jatkoivat valloituksiaan Maritsalaaksoa pitkin. Heidän voitettuaan serbit Kosovo Poljen taistelussa 1389 myös Bulgarian kohtalo sinetöityi ja maa kukistettiin vähän myöhemmin. Pääkaupunki Tûrnovo valloitettiin kolmen kuukauden piirityksen jälkeen heinäkuussa 1393. Bulgarian kirkon patriarkka pakotettiin luostarielämään ja suuret maanomistajat menettivät asemansa. Vidin piti asemansa vielä vuoteen 1396 saakka, jolloin sekin valloitettiin ja toinen Bulgarian valtakunta lakkasi olemasta.


title: Toinen Bulgarian valtakunta

text: Toinen Bulgarian valtakunta jätti jälkeensä suuren määrän kulttuurihistoriallisia jäännöksiä. Tsaari Ivan Asen II:n kaudella valmistetut Boyanan kirkon freskot ovat UNESCO:n suojelemia. Toinen tunnettu slaavilaisen taiteen jäänne on tsaari Ivan Alexanderin kaudella tehdyt neljä evankeliumia, joita säilytetään nykyisin British Museumissa. Ne sisältävät 376 piirrosta, jotka valmistettiin aikanaan vain vuoden sisällä.


title: Dario Niccodemi

text: Dario Niccodemi (1874 Livorno, Italia – 1934 Rooma, Italia) oli italialaissyntyinen kirjailija ja näytelmäkirjailija.


title: Dario Niccodemi

text: Niccodemi vietti nuoruutensa Buenos Airesissa. Hän tutustui ranskalaiseen näyttelijään Réjaneen 1900, ryhtyi tämän sihteeriksi ja käänsi ja sovitti tälle italialaisia näytelmiä. Näin hän oppi erilaisia tekniikoita, joita hän myöhemmin käytti muun muassa näytelmässä "L'aigrette" (kolminäytöksinen komedia, 1912).


title: Dario Niccodemi

text: Hänen komediansa edustavat pilkallista ja sentimentaalista porvarisdraamaa, jossa henkilöiden esikuvat ovat vuosisadan alun yhteiskunnasta.


title: Dario Niccodemi

text: Hän perusti vuonna 1921 teatteriseurueen, kirjoitti romaaneja ("Il romanzo di scampolo") ja kaksi oopperalibrettoa, "Scampolon", jonka sävelsi Camussi, ja "La ghibellinan", jonka sävelsi Bianchi.


title: Dario Niccodemi

text: Hän kirjoitti myös näytelmiä ja elokuvakäsikirjoituksia, esimerkiksi "Scampolo" (myös elokuva, 1928)", La nemica", "L'alba, il giorno, la notte", "La maestrina" (myös elokuva, 1942). Hän toteutti ensimmäisen esityksen Luigi Pirandellon näytelmästä "Kuusi henkilöä etsii tekijää" roomalaiseen Teatro Valleen. Hänen ihailijoitaan oli muun muassa Leo Tolstoi, joka kirjoitti pitävänsä enemmän Niccodemin "La nemicsta" kuin Pirandellon näytelmistä ja Vergan romaaneista.


title: Dario Niccodemi

text: Suomeksi on esitetty ainakin näytelmät "Scampolo" ja "L'alba, il giorno, la notte" ("Aamu, päivä ja yö")


title: Hockey Milano Rossoblu

text: Hockey Milano Rossoblu on italialainen jääkiekkojoukkue Milanosta. Joukkue on perustettu vuonna 2008, jolloin se liittyi maan toiseksi korkeimmalle sarjatasolle Serie A2:seen. Kauden 2011–2012 päätteeksi joukkue voitti sarjan ja onnistui nousemaan kaudeksi 2012–2013 Serie A:han.


title: PRASU

text: PRASU on ensisijaisesti Keski-Pohjanmaalla 11–13 kertaa vuodessa ilmestyvä, poliittisesti ja uskonnollisesti sitoutumaton ilmaisjakelulehti (lehteä jaetaan joitakin tuhansia kappaleita myös Keski-Suomen puolelle). Lehden nimi tulee murresanasta ”prasu”, joka tarkoittaa tulta tai nuotiota. Lehden jakelun määrä on noin 15 000 – 20 000 kpl ja lehden ensimmäinen numero on julkaistu syyskuussa 2012. Lehteä julkaisee yksityisessä omistuksessa oleva Prasumedia Oy. Lehden ISSN-numero on 2243-4399.


title: Æneas MacKenzie

text: Æneas MacKenzie tai Aeneas MacKenzie (15. elokuuta 1889 – 2. kesäkuuta 1962) oli skotlantilais-yhdysvaltalainen Hollywoodissa työskennellyt käsikirjoittaja.


title: Æneas MacKenzie

text: Hän syntyi Skotlannin Stornowayssa vuonna 1889.


title: Æneas MacKenzie

text: Hänen tunnetuimpia elokuvakäsikirjoituksia ovat "Elisabeth ja Essex" (1939), "He kuolivat saappaat jalassa" (1941), "Ivanhoe" (1952) ja "Kymmenen käskyä" (1956).


title: Æneas MacKenzie

text: MacKenzie oli naimisissa Frances Flaken kanssa vuodesta 1948 aina kuolemaansa saakka. MacKenzie kuoli 72-vuotiaana Los Angelesissa vuonna 1962.


title: Japaninluumu

text: Japaninluumu ("Prunus salicina") on puulaji laajassa, yli 400-lajisessa ruusukasvien suvussa "Prunus". Laji on kotoisin itäisestä Aasiasta, nykyään sitä viljellään jonkin verran hedelmäpuuna muuallakin lauhkean vyöhykkeen alueella. Japaninluumu sekoitetaan joskus japaninaprikoosiin ("Prunus mume"), jota myös kutsutaan usein luumuksi.


title: Japaninluumu

text: Japaninluumu on pienehkö kesävihanta puu. Se kasvaa yleensä 9–12 metriä korkeaksi. Oksat ovat väritykseltään purppuranruskeat tai punaruskeat ja versot kellertävän punaiset. Talvisilmut ovat violetinpunaisia ja yleensä kaljuja.


title: Japaninluumu

text: Lehdet ovat ruodillisia ja korvakkeellisia, korvakkeet ovat muodoltaan tasasoukkia ja laidoiltaan nystykarvaisia. Lehtiruodit ovat 1–2 senttimetriä pitkiä, ja niissä on kaksi mesiäistä. Lehden lapa on yleensä 6–8 senttimetriä pitkä ja muodoltaan pitkänpyöreä, vastapuikea tai suikea. Lehti on yleensä teräväkärkinen, kiilatyvinen ja kaksinkertaisesti nyhälaitainen.


title: Japaninluumu

text: Kukinta tapahtuu huhtikuussa. Kukat kasvavat yleensä kolmittain. Ne ovat kaksineuvoisia ja hyönteispölytteisiä. Kukkaperä on 1–1,5-senttimetrinen. Verholehdet ovat muodoltaan pyöreähkön puikeita. Terälehdet ovat muodoltaan pitkänpyöreitä tai vastapuikeita ja väritykseltään valkoisia. Kukka on 1,5–2,2 senttimetriä leveä halkaisijaltaan.


title: Japaninluumu

text: Hedelmät kypsyvät heinä- tai elokuussa. Hedelmä on muodoltaan yleensä pallomainen luumarja. Se on kypsänä useimmiten punainen tai keltainen. Hedelmä on yleensä halkaisijaltaan 3,5–5-senttimetrinen, mutta viljelylajikkeiden hedelmät saattavat olla suurempiakin. Luumarjan kivi on yleensä munanmuotoinen.


title: Japaninluumu

text: Japaninluumun hedelmä on syötävä, ja sitä käytetään ravinnoksi sekä tuoreena että kypsennettynä. Hedelmästä valmistetaan piirakoita, hilloja ja säilykkeitä. Hedelmiä käytetään eniten itäisessä ja kaakkoisessa Aasiassa. Niistä tehdään alueella myös hedelmäliköörejä.


title: Japaninluumu

text: Japaninluumua on myös käytetty lääkekasvina. Lisäksi kasvin hedelmistä ja lehdistä on valmistettu väriaineita.


title: Japaninluumu

text: Japaninluumu kasvaa kotoperäisenä Itä-Aasiassa suuressa osassa Kiinaa ja Taiwanin saarella. Se viihtyy avarissa metsissä, metsien laidoilla, pensaikoissa ja jokirannoilla. Sitä esiintyy 200 metrin korkeudelta vuoristoihin 2 600 metrin korkeuteen. Laji kasvaa monenlaisilla kasvupaikoilla mutta menestyy parhaiten hiesuisella, hyvin vettä läpäisevällä maaperällä.


title: Sims

text: Sims voi viitata johonkin seuraavista:


title: Alfred Hershey

text: Alfred Day Hershey (1908-1997) oli yhdysvaltalainen mikrobiologi, joka sai vuonna 1969 Nobelin lääketieteen palkinnon yhdessä Max Delbrückin ja Salvador Luriain kanssa virusten lisääntymismenetelmiin ja geneettiseen rakenteeseen liittyvästä tutkimuksesta.


title: Salvador Luria

text: Salvador Edward Luria (1912-1991) oli italialaissyntyinen, yhdysvaltalainen tutkija, joka sai vuonna 1969 Nobelin lääketieteen palkinnon yhdessä Max Delbrückin ja Alfred Hersheyin kanssa virusten lisääntymismenetelmiin ja geneettiseen rakenteeseen liittyvästä tutkimuksesta.


title: Salvador Luria

text: Luria oli syntyperältään sefardijuutalainen.


title: Dmitri Hvostov

text: Dmitri Grigorjevitš Hvostov (, s. 21. elokuuta 1989 Ivanovo, Venäjän SFNT, Neuvostoliitto) on venäläinen koripalloilija ja olympiamitalisti.


title: Dmitri Hvostov

text: Hvostov pelasi vuosina 2006–2011 kotimaansa MBK Dinamo Moskovassa, kunnes siirtyi Himki BK:hon, jossa on pelannut vuodesta 2011 eteenpäin. Himkissä Hvostov voitti ULEB Eurocupin keväällä 2012.


title: Dmitri Hvostov

text: Venäjän maajoukkueessa Hvostov pelasi vuoden 2010 MM-kilpailuissa, joissa Venäjä oli seitsemäs, vuoden 2011 EM-kilpailuissa, joissa Venäjä voitti pronssia ja Lontoon kesäolympialaisissa 2012, joissa Venäjä voitti myös pronssia, ensimmäisen olympiamitalinsa miesten koripallossa.


title: Thomas Haden Church

text: Thomas Haden Church (s. 17. kesäkuuta 1960 Yolo, Kalifornia) on yhdysvaltalainen näyttelijä. Hänen läpimurtoroolinsa oli vuonna 1993 elokuvassa "Tombstone". Vuosina 1990–1995 hän näytteli yhtä pääosista televisiosarjassa "Wings". Tunnetuksi hän tuli elokuvasta "Sideways", josta oli ehdolla Oscar-palkinnon saajaksi. Hänellä oli myös rooli Hiekkamiehenä elokuvassa "Spider-Man 3 – Hämähäkkimies 3".


title: Thomas Haden Church

text: Thomas Richard McMillen syntyi Yolossa, Kaliforniassa, mutta vietti nuoruutensa Laredossa, Texasissa. Teini-iässä hän käytti isäpuolensa sukunimeä Quesada. Hän vaihtoi myöhemmin sukunimensä Haden Churchiksi.


title: Thomas Haden Church

text: Valmistuttuaan lukiosta hän suoritti radio- televisio- ja elokuva-alan tutkinnon Pohjois-Texasin yliopistossa, Dentonissa. Hän toimi joitakin vuosia DJ:nä paikallisella radioasemalla. 1980-luvulla hän sai joitakin sivurooleja televisiosarjoista, kuten "21 Jump Street" ja "Booker".


title: Thomas Haden Church

text: Haden Churchin ensimmäinen elokuvarooli oli lännenelokuvassa "Tombstone" (1993). Tunnetuksi Haden Church tuli, kun hän näytteli pääosaa sarjassa "Wings" 1990–1995. Hän jätti sarjan esiintyäkseen omassa tilannekomediasarjassaan "Ned and Stacey" (1995–1997), jota esitettiin vain pari tuotantokauden ajan. Tämän jälkeen hän vetäytyi valkokankailta ja keskittyi viettämään enemmän aikaa perheensä kanssa. Hän oli hankkinut vuonna 1998 karjatilan San Antonion liepeiltä Texasista. Muutaman vuoden Haden Church vietti hiljaiseloa karjatilallaan. Hän kuitenkin kirjoitti elokuvakäsikirjoitusta. Kirjoitusprojektin tuloksena syntyi käsikirjoitus road movieen "Rolling Kansas", joka julkaistiin 2003. Hän toimi elokuvassa myös ohjaajana.


title: Thomas Haden Church

text: Haden Church teki paluun 2003 elokuvassa "Sideways", joka sai ensi-iltansa seuraavana vuonna. Hän oli ehdolla elokuvasta sivuosa-Oscarin saajaksi. Vuonna 2006 hän esiintyi minisarjassa "Broken Trail" ja sai seuraavana vuonna roolisuorituksestaan parhaan sivuosan Emmy-palkinnon. Viime vuosien tunnetuin roolisuoritus hänellä on ollut Hiekkamiehenä Sam Raimin vuoden 2007 elokuvassa "Spider-Man 3 – Hämähäkkimies 3". Vuonna 2009 Haden Church näytteli Eddie Murphyn kanssa pääosia elokuvassa "Imagine That". Samana vuonna hänellä oli pääosa myös elokuvassa "Don McKay".


title: Thomas Haden Church

text: Vuonna 2012 Haden Church on mukana muutamissa merkittävissä elokuvissa. Ensimmäisenä julkaistiin maaliskuussa Andrew Stantonin ohjaama toimintaelokuva "John Carter", jossa Haden Church näytteli yhtä sivuosista. Huhtikuussa 2012 ensi-iltansa sai "Koti eläintarhassa", jossa Haden Churchilla on sivuosa. Syyskuussa 2012 ilmestyi William Friedkinin ohjaama elokuva "Killer Joe", jossa Haden Churchilla on keskeinen rooli.


title: Thomas Haden Church

text: Haden Church avioitui puolisonsa Mian kanssa 2007. He olivat sitä ennen seurustelleet jo viiden vuoden ajan. Pariskunnalla on vuonna 2004 syntynyt tytär.


title: Bessarabian bulgarialaiset

text: Bessarabian Bulgarialaiset ovat vähemmistö historiallisen Bessarabian alueella, joka kuuluu nykyisin Ukrainaan ja Moldovaan. Vuonna 2001 Ukrainassa asui 204 600 bulgarialaista ja Moldovassa 88 400 vuonna 1998.


title: Bessarabian bulgarialaiset

text: Bessarabian bulgarialaiset muuttivat Bolgradin ja Tarakliyn alueelle Bessarabiaan 1800-luvun alkupuolella yhdessä monien gagauzien kanssa varsinaisen Bulgarian alueen ollessa vielä osa Ottomaanien valtakuntaa. Alueelle muuttaneet bulgarialaiset säilyttivät kotiseutunsa perinteet ja pitivät yllä yhteyksiä Bulgariaan jääneiden kanssa. Bessarabiaan perustettiin useita bulgarialaisia kouluja, joissa monet Ottomaanien valtakunnassakin asuneet opiskelivat.


title: Bessarabian bulgarialaiset

text: Kun Bessarabia liitettiin Romaniaan alueen bulgarialaiseen vähemmistöön kohdistettiin romanialaistamistoimia, jollaisia tehtiin myös Dobrogeassa. Huonoa kohtelua jatkoi Neuvostoliitto toisessa maailmansodassa, jolloin noin 18 000 bulgarialaista siirrettiin Keski-Aasiaan, koska heidän pelättiin tekevän yhteistyötä saksalaisten kanssa. Sodan jälkeen Bessarabia jaettiin Moldovan ja Ukrainan neuvostotasavaltojen kesken. Bulgarialaisia ei otettu huomioon rajoja vedettäessä, mutta toisaalta he saivat luvan palata Keski-Aasiasta, josta takaisin tuli muutamia tuhansia.


title: Bessarabian bulgarialaiset

text: 1980-luvun loppupuolella bulgarialaiset perustivat jälleen kulttuuriyhdistyksiä, kuten "Vûzrazhdane" Moldovassa, jotka vaativat jälleen bulgarialaisia kouluja. Moldovan valtion vähemmistöohjelmista huolimatta bulgarialaiset suhtautuivat maan itsenäisyyteen epäilevästi gagauzien ja maan venäläisten tapaan. Monet halusivat liittyä Ukrainaan, jotta heillä olisi yhteys muihin bulgarialaisiin. Heistä tuli näin osa Transnistriassa alkanutta konfliktia vuonna 1992, jonka aikana monet bulgarialaiset kuolivat yhteenotoissa. Sittemmin osa bulgarialaisista on muuttanut Bulgariaan, jossa heillä on suhteellisen helppo pääsy esimerkiksi korkeampiin koulutuspaikkoihin.


title: Venäjän jääpallon superliiga

text: Superliga (ven. Суперлига), josta käytetään suomen kielessä myös nimeä "Superliiga", on jääpallon Venäjän mestaruuskilpailun korkein sarjataso. Jääpallon Venäjän mestaruuskilpailua hallinnoi Venäjän jääpalloliitto. Superligan voittaja on jääpallon Venäjän mestari. Superliga käynnistyi kaudella 2011–2012, kun se korvasi Mestaruussarjan (ven. Высшая лига, "Vysšаja ligа", "Korkein liiga") korkeimpana sarjatasona. Jääpallon Venäjän mestaruudesta on pelattu kaudesta 1992–1993 lähtien. Venäjän mestaruuskilpailu on jatkoa Neuvostoliiton jääpallon mestaruussarjalle, joka järjestettiin ensimmäisen kerran vuonna 1936.


title: Venäjän jääpallon superliiga

text: Superligassa pelaa 14 joukkuetta. Hallitseva Venäjän mestari on SKA-Neftjanik Habarovskista.


title: Venäjän jääpallon superliiga

text:
Kaudeksi 2009–10 Venäjän liigassa luovuttiin aiemmin voimassa olleesta alueellisesta lohkojaosta. Nykyisin kaikki joukkueet pelaavat keskenään kaksinkertaisen runkosarjan, jonka päätteeksi 12. parasta joukkuetta etenee maaliskuussa pelattaviin pudotuspeleihin. Kahden ottelun yhteismaalit ratkaisevat jatkoonmenijän. Finaali pelataan kerrasta poikki menetelmällä.
Superligasta on mahdollisuus pudota Mestaruussarjaan ja vastaavasti Mestaruussarjasta on mahdollisuus nousta Superligaan.


title: Stig Ossian Ericson

text: Stig Ossian Ericson (7. syyskuuta 1923 Härnösand – 30. heinäkuuta 2012 Nacka) oli ruotsalainen näyttelijä, ohjaaja ja käsikirjoittaja.


title: Stig Ossian Ericson

text: Ericson oli koulutukseltaan opettaja, mutta siirtyi teatteriuralle 1960-luvulla. Myöhemmin 1970-luvulla hän alkoi esiintymään myös elokuvissa ja televisiossa. Ericson näytteli yhteensä yli kahdessakymmenessä elokuvassa. Niistä hänet muistetaan parhaiten vuoden 1974 Katto-Kassinen-lastenelokuvasta "Världens bästa Karlsson" sekä menestyskomediasta "Göta Kanal" (1981). Vuonna 1977 Ericson oli mukana Jörn Donnerin tuottamassa draamassa Bluff Stop.


title: Stig Ossian Ericson

text: Hänellä oli rooleja myös useissa tv-sarjoissa, muun muassa Suomessakin nähdyssä Varustamossa. Vuosina 1992–2000 Ericson esiintyi Fort Boyard -televisiokilpailun ruotsalaisessa versiossa "Fångarna på fortet".


title: Julius Axelrod

text: Julius Axelrod (30. toukokuuta 1912 New York – 29. joulukuuta 2004 Rockville, Maryland) oli yhdysvaltalainen biokemisti, joka sai vuonna 1970 Nobelin lääketieteen palkinnon yhdessä Bernard Katzin ja Ulf von Eulerin kanssa hermoston välittäjäaineisiin liittyvästä tutkimuksesta.


title: Tapani Eskola

text: Tapani Eskola (11. syyskuuta 1933 Helsingin maalaiskunta – 19. heinäkuuta 2012 Helsinki) oli suomalainen arkkitehti ja Arkkitehti-lehden päätoimittaja.


title: Tapani Eskola

text: Arkkitehdiksi valmistunut ja filosofisista pohdiskeluista kiinnostunut Eskola väitteli eläkkeelle jäätyään tekniikan tohtoriksi 2005 aiheena "Arkkitehtuuri käsitteenä. Arkkitehtonis-filosofinen tutkimus rakennuksesta modernissa".


title: Tapani Eskola

text: Eskolan isä oli taidemaalari Uuno Eskola.


title: Osku Laukkanen

text: Osku Tapani Laukkanen on pedagogisena rehtorina toimiva entinen urheilutoimittaja. Laukkanen asuu Naantalissa ja on töissä Turun AKK:ssa. Laukkanen on ollut Yleisradion urheilutoimittajana ja toimittajana vuodet 1992–2011.


title: Osku Laukkanen

text: Laukkanen on koulutukseltaan kasvatustieteen maisteri. Koulutuksessaan hän on erikoistunut erityisopetukseen ja puheviestintään. Opetusalan työt Laukkanen aloitti Turun AKK:ssa vuonna 1996.


title: Osku Laukkanen

text: Toimittajana Laukkanen aloitti vuonna 1985 Suomen ensimmäisessä paikallisradiossa Radio Lakeudessa. Vuodesta 1988 vuoteen 1992 hän työskenteli Radio Kajauksessa. Vuonna 1992 hän sai Yleisradiosta toimittajan viran. Vuodesta 1996 lähtien Laukkanen työskenteli Ylellä freelance-toimittajana ja oli mukana selostajana ja toimittajana yhteensä kuusissa olympialaisissa.


title: Osku Laukkanen

text: Lisäksi Laukkanen oli tv- ja radioselostajana paikan päällä useissa jääkiekon MM-kisoissa. Hän selosti televisiossa Ylelle myös jalkapallon MM- ja EM-kilpailuja sekä Yle TV2:lla lauantaisin jalkapalloa (Englannin liigalähetykset). Laukkanen on tuttu ääni myös Ylen radiokanavien palloilukierroksilta (pesäpallo, jääkiekko ja jalkapallo). Radio- ja tv-työn lisäksi hän on kirjoittanut lehtiin ja urheiluaiheisiin verkkojulkaisuihin.


title: Pearl-luokka (risteilijä)

text: Pearl-luokka oli Britannian kuninkaallisen laivaston yhdeksän 1890-luvulla valmistetun 3. luokan risteilijän muodostama alusluokka. Luokan alukset suunnitteli Sir William White ja viisi luokan aluksista maksoi Australia vuoden 1887 Imperial Defence Actin mukaisesti.


title: Manderley

text: Manderley viittaa muun muassa seuraaviin:


title: Juho Franssila

text: Juho Franssila (nimi aik. "Johan Pakarinen"; s. 19. helmikuuta 1867 Pälkäne) oli suomalainen näytelmäkirjailija.


title: Edgar-luokka (risteilijä)

text: Edgar-luokka oli Britannian kuninkaallisen laivaston ensimmäisen luokan panssarikansiristeilijäluokka, johon kuului yhdeksän 1880- ja 1890-lukujen vaihteessa valmistettua alusta.


title: Jutte Alopaeus

text: Jutte Alopaeus (s. 7. syyskuuta 1870 Käkisalmi) oli suomalainen lastenkirjailija.


title: Jukka Solehmainen

text: Jukka Solehmainen (s. 10. huhtikuuta 1987) on suomalainen taidoka, joka edustaa helsinkiläistä Yliopiston taidoa.


title: Jukka Solehmainen

text: Solehmainen aloitti taidouransa vuonna 2002 Tampereen taidoseurassa ja hän on vyöarvoltaan 2. dan.


title: Ilo Waara

text: Ilo Waara (nimi aik. "Tuomas Ilo Väärä"; s. 23. elokuuta 1874 Rantasalmi) oli suomalainen kansakoulunopettaja ja kirjailija.


title: Ilo Waara

text: Waara toimi opettajana Pylkönmäellä.


title: Matti Ruotsi

text: Matti Ruotsi (s. 18. elokuuta 1875 Keltto, Inkerinmaa) oli inkerinsuomalainen kansakoulunopettaja ja näytelmäkirjailija.


title: Matti Ruotsi

text: Kelton Virkkilassa syntyneen Matti Ruotsin vanhemmat olivat talollinen Juhana Ruotsi ja Susanna, o.s. Pukki. Hän kävi kansakoulun ja opiskeli sitten Kolppanan opettajaseminaarissa 1892–1896 valmistuen opettajaksi ja lukkariksi. Ruotsi suoritti myöhemmin myös kasityoopettajan kurssin Pietarin opettajainstituutissa 1900–1901.


title: Matti Ruotsi

text: Ruotsi toimi opettajana Kelton Manuskalan koulussa 1896–1902 ja vuodesta 1902 Aution koulussa. Hän toimi myös maatalousseuran esimiehenä ja vapaapalokunnan varaesimiehenä.


title: Matti Ruotsi

text: Ruotsi kirjoitti kaksi seuranäytelmää ja joukon kansanelämää ja yhteiskunnallsia asioita käsitelleitä kaunokirjallisia sanomalehtikirjoituksia.


title: Matti Ruotsi

text: Matti Ruotsi oli naimisissa Susanna Parssisen kanssa.


title: Aapo Pääkkönen

text: Eskil Abraham (Aapo) Pääkkönen (1875 Oulu – 1956) oli suomalainen kirjailija joka käytti nimimerkkiä "Aramis".


title: Aapo Pääkkönen

text: Pääkkönen kirjoitti nimimerkillä "Aramis" runoja ja proosatekstejä useiden työväenlehtien palstoille vuosina 1896–1901. Tämän jälkeen hän ei enää julkaissut mitään.


title: Jere Anttalainen

text: Jere Anttalainen on suomalainen taidoka, joka edustaa Kuopion taidoseuraa.


title: Jere Anttalainen

text: Hän on vyöarvoltaan 4. dan, Renshi.


title: V. Vesterdahl

text: Vesterdahlin vanhemmat olivat työnjohtaja Johan Albert Westerdahl ja Vilhelmina Gustafsson. Hän pääsi ylioppilaaksi Helsingin suomalaisesta normaalilyseosta 1895. Vesterdahl oli toimittajana Haminan Sanomat-lehdessä 1896–1897, toimitussihteerinä Viipurin Sanomat-lehdessä 1897–1899 ja Päivälehdessä 1899–1903. Hän oli Karjala-lehden taloudenhoitajana 1904–1905, Kotkan Uutiset-lehden päätoimittajana 1905–1906, Kymenlaakso-lehden vastaavana toimittajana 1906–1907 sekä viimeksi päätoimittajana Käkisalmen Sanomat-lehdessä 1907–1911 ja Sortavalassa ilmestyneessä Laatokka-lehdessä 1911–1913.


title: V. Vesterdahl

text: Vesterdahl oli naimisissa vuodesta 1907 Karin Theresia Rundqvistin kanssa, ja heidän lapsiaan olivat toimittaja Olavi Veistäjä (1908–1988) ja teatterihistorioitsija Verneri Veistäjä (1913–1968).


title: Viherjuoksiainen

text: Viherjuoksiainen ("Geophilus carpophagus") on juoksujalkaisiin kuuluva eläinlaji. Suomen lajiston uhanalaisarvioinnissa 2010 se on luokiteltu hävinneeksi (RE).


title: Viherjuoksiainen

text: Melko kookas juoksujalkainen. Ruumis on tasaisen kellanruskea, usein harmaansävyinen, noin 30 kertaa leveyttään pitempi ja eläin voi kasvaa 60 mm:n pituiseksi. Raajapareja on koiraalla 51–55 ja naaraalla 53–59. Silmät puuttuvat ja 14-jaokkeisten tuntosarvien jaokkeet ovat leveyttään pitempiä. Leukaraajojen tyvilevy kapenee hieman kärkeä kohti ja on tyvestään hivenen päätä leveämpi. Myrkkykynsien tyvellä on pienet kyhmyt. Takimmaisen raajaparin kärjissä on selvät kynnet ja lonkissa on vatsapuolella 4–8 huokosta, jotka ovat asettuneet kahteen epäsäännölliseen riviin.


title: Viherjuoksiainen

text: Lajin levinneisyysaluetta ei tunneta kovin hyvin. Se ulottunee Pohjois-Afrikasta ja Välimeren alueelta Euroopan poikki Skandinavian eteläosiin, mutta osassa aluetta havainnot saattavat olla lajista "Geophilus easoni", joka erotettiin omaksi lajikseen vuonna 2001 ja muodostaa viherjuoksiaisen kanssa kryptisen lajikompleksin. Pohjoismaissa sitä tavataan paikoitellen Tanskassa sekä eteläisessä Norjassa ja Ruotsissa. Suomessa lajilla on ollut yksi esiintymispaikka Varsinais-Suomen alueella, mutta paikka on sittemmin tuhoutunut eikä lajista ole tehty havaintoja mistään muualtakaan. Tämän vuoksi sen katsotaan hävinneen Suomen eläinlajistosta.


title: Viherjuoksiainen

text: Laji viihtyy kivikkoisessa maastossa ja jyrkillä rinteillä, mutta sitä tavataan myös rannoilla ja joskus jopa puiden kaarnan alta. Muista luonnossa esiintyvistä juoksujalkaisista poiketen viherjuoksiaista tavataan myös yleisesti sisätiloista.


title: Päivi Nevalainen

text: Päivi Nevalainen (s. 10. marraskuuta 1983 Anjalankoski) on suomalainen taidoka, joka edustaa helsinkiläistä Yliopiston Taidoa.


title: Päivi Nevalainen

text: Nevalainen aloitti taidouransa vuonna 2002 ja hän on vyöarvoltaan 2. dan.


title: Calvary Chapel

text: Calvary Chapel on evankelinen kristillisten kirkkojen yhteenliittymä, johon kuuluu maailmanlaajuisesti yli 1500 seurakuntaa. Calvary Chapel ei ole kristillinen kirkkokunta vaan samanmielisten itsenäisten kirkkojen muodostama uskonliike.


title: Calvary Chapel

text: Ensimmäinen Calvary Chapel -seurakunta syntyi 25 hengen raamattupiiristä Kalifornian Costa Mesassa vuonna 1965. Foursquare Church Denominationin silloinen pastori Chuck Smith aloitti pitämään hengellisiä tilaisuuksia hipeille, lainelautailijoille ja huumeongelmaisille ja seuraajien määrä kasvoi nopeasti. Seurakunnan suosio kasvoi nopeasti 1960-lopulla kun siitä tuli yksi Jeesus-liikkeen (”Jesus Movement”) ympärille liityvistä yhteisöistä.


title: Calvary Chapel

text: Calvary Chapel -seurakunnat noudattavat niin sanottua ”Mooses-mallia”, jossa seurakunnan kirkkoherralle on annettu suuri valta kirkon asioiden hoidossa. Seurakunnassa on vanhainneuvosto, joka päättää kirkon omaisuudesta ja liiketoiminnasta, mutta se ei anna määräyksiä kirkkoherralle. Sen lisäksi monissa seurakunnissa on erillinen hengellisten asioiden vanhainneuvosto, joka auttaa seurakunnan pappeja hengellisissä asioissa. Isoimmissa seurakunnissa on apulaispappeja ja diakoneja, mutta kirkkoherra ("senior pastor") on aina johtaja.


title: Calvary Chapel

text: Calvary Chapel asemoi itsensä opillisesti fundamentalismin ja helluntaiherätyksen väliin. Yksittäiset seurakunnat eivät käytä uskontunnustusta, mutta uskovat Jeesukseen Jumalan poikana. Uskovainen, joka tunnustaa syntinsä ja ottaa Jeesuksen henkilökohtaiseksi vapahtajakseen pääsee taivaaseen, Kristuksen hylkäävät joutuvat helvettiin. Papit opettavat Raamattua selittämällä sitä säe säkeeltä. Seurakunnissa on käytössä upotuskaste ja ehtoollinen.


title: Calvary Chapel

text: Suomeen Calvary Chapel saapui keväällä 2005. Suomessa seurakunta tunnetaan nimellä Golgatan kappeli. Sillä on toimintaa lähinnä Turussa ja Helsingissä.


title: Antti Korhonen (taidoka)

text: Antti Korhonen (s. 30. lokakuuta 1984 Kuopio) on taidoka, joka edustaa Kuopion taidoseuraa. Korhonen aloitti taidouransa vuonna 2002 ja on vyöarvoltaan 3. dan.


title: Puistotuhatjalkainen

text: Puistotuhatjalkainen eli puistokaksoisjalkainen ("Cylindroiulus caeruleocinctus") on melko kookas ja tummansävyinen kaksoisjalkainen. Sitä tavataan koko Euroopassa aivan mantereen eteläisimpiä ja pohjoisimpia osia lukuun ottamatta. Lisäksi se on levinnyt Yhdysvaltoihin ja Kanadaan. Puistotuhatjalkaiset viihtyvät erityisesti kulttuuriympäristöissä, mutta myös erilaisissa lehtimetsissä.


title: Puistotuhatjalkainen

text: Puistotuhatjalkainen on melko kookas ja tasapaksu tuhatjalkainen. Ruumis on 19–37 mm pitkä ja muodostuu koiraalla 37–47 ja naaraalla 38–97 jaokkeesta. Raajapareja on koiraalla 63–85 ja naaraalla 65–97. Ruumis on pohjaväriltään kiiltävän mustanruskea, ja siinä on metallinkiiltoisen kullanhohtoisia poikkijuovia. Tuntosarvet ovat mustanruskeat ja raajat vaalean kellertäviä. Silmät muodostuvat 37–47 osasilmästä


title: Puistotuhatjalkainen

text: Puistotuhatjalkaista tavataan Euroopassa Pyreneiden niemimaan pohjoisosista ja Britteinsaarilta Keski-Euroopan poikki Länsi-Venäjälle. Se on myös levinnyt vieraslajina Yhdysvaltoihin ja Kanadaan. Pohjoismaissa levinneisyys kattaa koko Tanskan sekä osan Ruotsia ja Norjaa.


title: Puistotuhatjalkainen

text: Lajia tavataan paikoittaisesti myös Suomessa. Sillä on useita vakiintuneita esiintymispaikkoja ainakin Turun ja Kaarinan alueilla ja viime vuosina laji on levinnyt myös muutamille paikoille Uudellamaalla. Suomessa se tavattiin ensimmäisen kerran helsinkiläisestä puistosta vuonna 1933. Vielä vuoden 2000 kansallisessa uhanalaisarvioinnissa laji oli arvioitu Suomessa erittäin uhanalaiseksi, mutta sittemmin se on levittäytynyt useille uusille elinpaikoille ja näillä paikoilla se on jopa runsaslukuinen. Niinpä vuoden 2010 uhanalaisarvioinnissa laji todettiin elinvoimaiseksi (LC).


title: Puistotuhatjalkainen

text: Puistotuhatjalkainen on useimmiten synantrooppi laji, jota tavataan tyypillisesti kulttuuriympäristöissä kuten puistoissa, puutarhoissa, hautausmailla ja peltojen reunuksilla. Se viihtyy kuitenkin myös erilaisissa lehtimetsissä ja suosii paikkoja, joissa maaperä on rehevää, joskaan hiekkaisempi maapohja ei vaikuta olevan lajille ongelma. Tuhatjalkaiset oleskelevat pääasiassa kivien alla ja karikkeen seassa. Puistotuhatjalkaisella tiedetään olevan joskus syksyisin massaesiintymiä, joiden yhteydessä talvehtimispaikkaa etsivät yksilöt voivat tunkeutua esimerkiksi kellareihin. Laji talvehtii maaperässä jopa 50 cm syvyydellä. Ravinnokseen se käyttää kariketta, sammalia sekä kasvien osia.


title: Puistotuhatjalkainen

text: Laji saattaa olla joinakin vuosina puutarhatuholainen.


title: Postimäki

text: Postimäki on museo- ja kulttuurialue Ilolan kylässä yhdeksän kilometriä Porvoosta koilliseen. Mäellä sijaitsee yksi Suomen parhaiten säilyneistä aidoista mäkitupalaisalueista.


title: Postimäki

text: Vanhimmat säilyneet mäkituvat ovat peräisin 1700-luvulta. 1800-luvulla alueesta tuli tyypillinen mäkitupalaisasutus, missä asukkaat usein elättivät itsensä tekemällä käsitöitä. Täällä asuivat vaatturi, seppä ja suutari sekä olkitöitä tekevät naiset.


title: Postimäki

text: Huollosta ja korjauksista vastaa mäen omistaja Postimäen Kannatusyhdistys ry.


title: Postimäki

text: 1981 ensi-iltansa saanut Pölhölä-elokuva on kuvattu Postimäellä.


title: Eclipse-luokka (risteilijä)

text: Eclipse-luokka oli Britannian kuninkaallisen laivaston yhdeksän 1890-luvun alussa valmistetun kolmannen luokan (panssarikansi)risteilijän muodostama alusluokka.


title: Konjak

text:
Konjak () on perinteinen aasialainen ruoka-aine. Sitä saadaan pökkövehkoihin kuuluvasta mukulapökkövehkasta ("Amorphophallus konjac"), joka kasvaa sekä luonnonvaraisena että viljeltynä Aasiassa. Kasvista tehdään konjak-jauhetta ja -hyytelöä. Sitä käytetään myös vegaaniruokavaliolle sopivana liivatteen korvikkeena. Siinä on runsaasti kuituja eikä lähes ollenkaan energiaa. Kasvin kuivattu mukula sisältää noin 40 prosenttia glukomannaanipolysakkaridia, joka tekee konjak-hyytelöstä todella sitkeää.
Konjakissa on myös kaliumia, kalsiumia, rautaa ja sinkkiä.


title: Konjak

text: Konjak on myös painonhallintatuote, joka sisältää EU:n hyväksymän terveysväitteen mukaisen määrän laihduttavaa glukomannaanikuitua. Lisäksi konjak sisältää verensokeria tasapainottavaa kromia, josta voi olla laihduttajalle apua mielitekojen ja makeanhimon hallinnassa. Tieteellisen tutkimuksen perusteella Euroopan elintarviketurvallisuusviranomainen EFSA on hyväksynyt konjak-juuresta peräisin olevan glukomannaanikuidun laihduttavan vaikutuksen painonpudotuksessa yhdessä vähäenergisen ruokavalion kanssa. EFSA:n arviointi hyväksyttiin EU:n parlamentissa 25.5.2012, ja säädös astui voimaan 14.6.2012 kaikissa EU:n jäsenvaltioissa.


title: Emmanuelle Seigner

text:
Emmanuelle Seigner (s. 22. kesäkuuta 1966 Pariisi) on ranskalainen näyttelijä, malli ja laulaja. Hän on naimisissa ohjaaja Roman Polanskin kanssa ja tehnyt tämän kanssa useita elokuvia yhdessä.
Seigner avioitui Roman Polanskin kanssa 30. elokuuta 1989 ja heillä on kaksi yhteistä lasta, tytär Morgane ja poika Elvis.


title: Aki Peltola

text: Aki Peltola (s. 26. helmikuuta 1986 Kiuruvesi) on suomalainen taidoka, joka edustaa Yliopiston Taidoa.


title: Aki Peltola

text: Peltola aloitti taidouransa Kuopiossa vuonna 2001 ja hän on vyöarvoltaan 3.dan. Aki on toiminut Taidon Suomen maajoukkueen päävalmentajana vuodesta 2014 lähtien.


title: Essi Pelttari

text: Essi Pelttari (s. 21. syyskuuta 1990 Kerava) on suomalainen taidoka, joka edustaa Sandokai ry:tä. Pelttari aloitti taidouransa vuonna 2003 ja on vyöarvoltaan 3.dan.


title: Pelargonihappo

text: Pelargonihappo (tunnetaan myös nimellä Nonaanihappo) on tyydyttynyt rasvahappo. Yhdistettä esiintyy luonnossa esterinä pelargonin siementen tuottamassa öljyssä. Nonaanihappo liukenee heikosti veteen, mutta hyvin kloroformiin, eetteriin ja heksaaniin. Nonaanihappoa käytetään muovin pehmitysaineena ja lakan valmistuksessa. Nonaanihapon synteettistä esteriä metyylinoanaattia käytetään mausteena. Ammoniumnoanaattia käytetään herbisidin valmistukseen.


title: Pelargonihappo

text: Yhdistettä esiintyy myös kukkien tuoksuissa ja semiokemikaalina eliöiden viestinnässä.


title: Ilkka Kirjavainen

text: Ilkka Kirjavainen on Tampereen taidoseuraa edustava taidoka, joka on vyöarvoltaan 1.dan. Hän aloitti taidouransa vuonna 2001 Ylöjärven Taidoseurassa.


title: Montee Ball

text: Montee Ball, Jr. (s. 5. joulukuuta 1990, Wentzville, Missouri) on yhdysvaltalainen amerikkalaisen jalkapallon pelaaja, pelipaikaltaan keskushyökkääjä. Hän pelaa tällä hetkellä Denver Broncosin joukkueessa.


title: Montee Ball

text: Viimeisellä yliopistokaudellaan Ball oli yksi vuoden 2013 NFL:n varaustilaisuuden ykkösnimistä, ja häntä pidettiin tilaisuuden toiseksi keskushyökkääjänä. Halutessaan Ball olisi voinut osallistua varaustilaisuuteen vuotta aiemmin, mutta päätti jatkaa vielä neljännen vuoden Wisconsinissa.


title: Montee Ball

text: Ball joutui elokuussa 2012 viiden tuntemattoman miehen hyökkäyksen kohteeksi kadulla, lähellä Wisconsinin yliopiston kampusta. Ball loukkaantui tilanteessa lievästi.


title: Campus Crusade for Christ

text: Campus Crusade for Christ (CCC) on kansainvälinen tunnustustenvälinen evankelioimis- ja opetuslapseusjärjestö, joka toimii noin 190 maassa. USA Todayn mukaan CCC on Yhdysvaltain suurin evankelioimisjärjestö. Nykyisin sillä on palveluksessaan yli 27 000 kokopäiväistä saarnaajaa ja se on kouluttanut yli 225 000 vapaaehtoista ympäri maailman.


title: Campus Crusade for Christ

text: CCC:n perustivat Bill ja Vonette Bright Los Angelesissa UCLA:n kampuksella vuonna 1951. Tällöin liikkeen painopiste oli opiskelijoiden käännyttämisessä kristinuskoon ja opiskelijaseurakuntien perustamisessa kampuksille ympäri Yhdysvaltoja. Nykyisin toiminta on laajentunut muun muassa aikuiseen liikkeenjohdon ammattilaisiin, perheisiin, urheilijoihin ja high school -opiskelijoihin. Järjestön päämaja on Orlandossa, Floridassa. Vuonna 2012 Campus Crusade for Christin Yhdysvalloissa toimiva osa muutti viralliseksi nimekseen Cru.


title: Campus Crusade for Christ

text: Suomessa CCC ei ole toiminut itsenäisenä järjestönä vaikka toimintaa Suomessa on ollut vuodesta 1967. Läheisintä toimintaa CCC:n kanssa on ollut Kansan Raamattuseuralla, joka on tehnyt yhteistyötä CCC:n eurooppalaisjärjestön Agape Europen kanssa vuodesta 1972.


title: Walfrid Kauhanen

text: Walfrid Bernhard Kauhanen (18. toukokuuta 1881 Pietari – 23. maaliskuuta 1940) oli suomalainen taidemaalari.


title: Walfrid Kauhanen

text: Kauhanen opiskeli Viipurin taiteenystäväin piirustuskoulussa 1897–1899 sekä Suomen Taideyhdistyksen piirustuskoulussa ja Helsingin yliopiston piirustussalissa 1899–1901. Hän osallistui Suomen Taiteilijain näyttelyihin vuosina 1902, 1903, 1905 ja 1906.


title: PikaPakinaPaketti

text: Pikapakinapaketti on vuonna 1985 MTV:llä esitetty suomalainen sketsisarja, jonka käsikirjoitti ja ohjasi Ere Kokkonen. Sarjan päärooleissa näyttelivät Kauko Helovirta, Tommi Rinne, Esa Pakarinen Junior ja Ismo Kallio. Sarjan tuottajana toimi Pertti "Spede" Pasasen Spede-Yhtiöt. Ohjelmaa esitettiin keskiviikkoisin klo 21.30-22.00.


title: PikaPakinaPaketti

text: Ohjelmaa mainostettiin 1985 tv-ohjelmatiedoissa seuraavalla sloganilla:


title: David Amerson

text: David Amerson (s. 8. joulukuuta 1991, Honolulu, Havaiji) on yhdysvaltalainen amerikkalaisen jalkapallon pelaaja, pelipaikaltaan kulmapuolustaja. Hän pelaa tällä hetkellä NFL-sarjan Washington Redskinsissä.


title: David Amerson

text: Kolmatta yliopistokauttaan aloittava Amerson on yksi vuoden ykkösnimistä, ja häntä pidetään tilaisuuden parhaana kulmapuolustajana. Halutessaan Amerson voi kuitenkin jatkaa yliopistossa vielä neljännen vuoden, jolloin hän olisi varattavissa vasta vuoden 2014 varaustilaisuudessa.


title: David Amerson

text: Kaudella 2011 Amersonilla oli eniten katkaistuja syöttöjä kaikista FBS-tason pelaajista.


title: Gabriel Iglesias

text: Gabriel Iglesias (alkuperäiseltä nimeltään Gabriel Jesus Iglesias, taiteilijanimeltään Fluffy, s. 15. heinäkuuta 1976 San Diego, Kalifornia, Yhdysvallat) on yhdysvaltalainen stand-up-koomikko ja näyttelijä. Hänet tunnetaan muun muassa kahdesta liveshowstaan "I'm Not Fat... I'm Fluffy" ja "Hot & Fluffy".


title: Gabriel Iglesias

text: Hän vitsailee usein omasta painostaan.


title: Eddie Meduza

text: Eddie Meduza (oikealta nimeltään Errol Leonard Norstedt, 17. kesäkuuta 1948 – 17. tammikuuta 2002), oli ruotsalainen muusikko ja koomikko.


title: Eddie Meduza

text: Meduzan vakava tuotanto oli vanhasta rock and rollista vaikutteita ottanutta musiikkia, jonka ansiosta hän nousi suureen suosioon varsinkin ruotsalaisten raggarien parissa. Meduza julkaisi myös omakustanteena lukuisia huumorikasetteja eri taiteilijanimillä. Niiden sisältämän "alapäähuumorin" ja poliitikkojen pilkkaamisen vuoksi hänen rock-levynsä olivat lähes koko Meduzan uran ajan soittokiellossa Ruotsin radiossa. Erityisesti pitkään vallassa ollut Sosiaalidemokraattinen puolue oli oikeistolaisen maailmankatsomuksen omanneen Meduzan kritiikin kohteena.


title: Eddie Meduza

text: Norstedt aloitti uransa 1960-luvulla eri tanssiorkesterien kitaristina. Saatuaan levytyssopimuksen, hän julkaisi ensimmäisen albuminsa "Errol" vuonna 1975. Flopiksi muodostuneen levyn jälkeen Norstedt julkaisi omakustanteena kolme musiikkia ja sketsejä sisältänyttä kasettia nimellä E Hitler & Luftwaffe. Kaseteista ensimmäisen hän veti pois myynnistä heti sen julkaisun jälkeen rasistisena pidetyn kappaleen vuoksi.


title: Eddie Meduza

text: 1970-luvun lopulla Norstedt otti käyttöön taiteilijanimen "Eddie Meduza". Vuonna 1979 hän sai perustamansa "The Roaring Cadillacs" -yhtyeen kanssa levytyssopimuksen CBS-yhtiölle. Yhtyeessä oli mukana sen alkuaikoina John Norum, joka muutamaa vuotta myöhemmin nousi kuuluisuuteen Europen kitaristina. Meduza myös sävelsi yhden kappaleen vuonna 1983 julkaistulle Europen debyyttialbumille. The Roaring Cadillacsin saavuttamasta suosiosta huolimatta Meduza jatkoi huumorikasettiensa julkaisua läpi koko uransa. Meduza oli erittäin tuottelias muusikko, hän sävelsi ja sanoitti yhteensä lähes 900 kappaletta. Omakustannekasetit ja kokoelmat mukaan lukien julkaisuja kertyi noin 90. Meduzan huumorituotantoa julkaistiin 2000-luvulla myös CD-levyinä 16-osaisena sarjana "Alla Tiders Fyllekalas".


title: Eddie Meduza

text: Meduzan elämää varjosti 1980-luvun alusta lähtien vakava alkoholismi. Hän kuoli kotonaan sydänkohtaukseen tammikuussa 2002.


title: Del Taco

text: Del Taco on yhdysvaltalainen ravintolaketju, joka myy amerikkalaistyylistä meksikolaista pikaruokaa, sekä hampurilaisia, ranskalaisia ja pirtelöitä. Del Tacon omistaa Paul Murphy ja sen pääkonttori sijaitsee Lake Forestissa, Kaliforniassa. Del Tacolla oli 13. heinäkuuta 2011 yhteensä 526 myymälää ympäri Yhdysvaltoja.


title: Del Taco

text:
Del Tacon perustivat Ed Hackbarth ja David Jameson Yermossa, Kaliforniassa vuonna 1964, ja se toimi ensin nimellä "Casa Del Taco". Ensimmäisenä virallisena toimintapäivänään Del Taco:n liikevaihto oli 169 dollaria joka vastasi 900 tacon myyntiä. Menestys johti neljän uuden ravintolan perustamiseen, joista kaksi tuli Barstowiin, yksi Needlesiin ja yksi Coronaan, (joka oli yhtiön ensimmäinen drive-in ravintola). Dick Naugle, joka asensi keittiö Coronan myymälään, oli niin vaikuttunut muotoilusta, että hän päätti liittyä Hackbarthin ja Jamesonin yritykseen. Vuonna 1966 kolmikko perusti Red E-Food Systems, Inc.:n ideana tehdä Casa Del Tacosta franchise-toimintaan sopivan yritys. Saman vuoden aikana kolmikko kehitti Del Tacon logon ja vuonna 1967 Del Taco esitteli suositun papu- ja juustoburriton. Myöhemmin yhtiön ravintoloita perustettiin myös Etelä-Kaliforniaan.
Dick Naugle jätti yhtiön vuosikymmenen alussa perustaakseen oman meksikolaisravintolaketjun, Nauglesin. Vuonna 1973 yhtiö poisti nimestään sanan "Casa" ja Red-E-Food Systems yhdistyi Del Tacon kanssa Del Taco, Inc.:ksi. Tuohon aikaan yhtiö koki merkittävän nousun, he avasivat uuden ravintolan joka kuukausi. Vuonna 1976 Hackbarth ja Jameson myivät Del Tacon sijoittajaryhmälle. Uudet omistajat myivät yksinoikeudet W.R. Grace and Companylle saadakseen Del Tacon laajentumaan koko Yhdysvaltojen alueelle (lukuun ottamatta Eugenea ja Yumaa. Grace, kemian alalle suurelta osin keskittyvä yritys, perusti uuden yrityksen, Del Taco Restaurants, Inc.:n Dallasissa, Teksasissa, sekä uuden tytäryhtiön, DTG Inc:n. Vuoteen 1977 mennessä oli perustettu yhteensä viisikymmentä Del Taco-ravintolaa, ja vuotta myöhemmin niitä oli jo sata.


title: Del Taco

text: Vuonna 1981 Del Tacolla oli jo 350 ravintolaa (joista suuri osa oli yhä Kaliforniassa). Helmikuussa 1988 Del Taco yhdisti omat ravintolansa "171 Naugles"-ketjun ravintoloiden kanssa, jotka puolestaan omisti Del Tacon entinen omistaja Dick Naugle. Yhdistyttyään Del Taco laajentui entisestään ja levisi itään, itäisin myymälä oli Pohjois-Carolinan Hickoryssä. 1980-luvulla Del Tacon myymälät alkoivat olla auki ympäri vuorokauden. Lake Forestissa, Kaliforniassa, jossa yhtiön pääkonttori sijaitsee nykyään, sijaitsee kaksi Del Tacon ravintolaa toisiaan vastapäätä Trabuco Roadin molemmin puolin - ja niistä toinen oli ennen Naugles.


title: Del Taco

text: Vuonna 1990 Kevin K. Moriarty tuli Del Tacoon uudeksi toimitusjohtajaksi, ja hieman myöhemmin yhdeksi yhtiön omistajista.


title: Del Taco

text: Vuonna 1992 Del Taco osti takaisin brändinsä W.R.Grace & Co:lta ja pystyi laajentamaan toimintaansa Kalifornian ulkopuolelle. Vuonna 1992 Del Taco käynnisti 14 miljoonan dollarin ohjelman suunnitellakseen uudelleen ravintoloidensa ulkotilat, keittiöt sekä yrityksen logon. Yhtiö otti uuden logonsa käyttöön elokuussa 1992. Uudessa logossa oli keltainen aurinko, joka nousi vihreiden vuorien ylitse, jossa oli punainen takatausta: nämä värit edustivat Del Tacon ruokien ensisijaisten ainesosien: kuten juuston, salaatin ja tomaatin värejä. Myöhemmin samana vuonna he ilmoittivat tulevaisuuden suunnitelmistaan, yhtiö laajentaisi toimintansa 500 ravintolan suuruiseksi vuoteen 1995 mennessä. Ensimmäiset markkina-alueet, joille se perusti uusia ravintoloita olivat Las Vegas, St. Louis, Missouri ja Northeast Corridor.


title: Del Taco

text: Vuonna 1993 Del Taco haki konkurssi-suojaa Yhdysvaltain konkurssilain mukaisesti tuomioistuimelta. Yhtiö alkoi kuitenkin menestyä vuonna 1997, kun se saavutti arviolta 250 miljoonan dollarin myyntitulokset. Joulukuussa 1998 Del Tacolla oli 325 ravintolaa kahdessatoista osavaltiossa.


title: Del Taco

text: Vuonna 2000 Del Tacolla oli 372 myymälää, joita oli Yhdysvaltain kymmenessä eri osavaltiossa. Samana vuonna yhtiö solmi Compass Group PLC:n kanssa tärkeän sopimuksen, jonka avulla avattiin Del Tacon myymälöitä Amerikan sotilastukikohtiin. Ensimmäinen myymälä avattiin vuonna 2001 Patuxent River Naval Air Stationillä Marylandissä. Muita suunniteltuja kohteita Del Tacon ravintoloille olivat Puerto Ricossa ja Italian Napolissa sijaitsevat sotilastukikohdat.


title: Del Taco

text: Vuoden 2002 alussa joukko entisiä Del Tacon työntekijöitä, joista kaikki olivat tummaihoisia, toivat syrjintää vastaan käydyn oikeudenkäynnin. Ryhmä väitti, että silloin kun he työskentelivät Del Taco-ravintolassa Los Angelesissä, he olivat kärsineet solvauksesta, kuluneet loppuun yli ylennyksien verran tehdystä latinalaisamerikkalaisten hyväksikäytöstä, sekä oli annettu potkuja ja korvattu laittomilla maahanmuuttajilla. Asiaa ei saatu ratkaistua.


title: Del Taco

text: Pyrkiäkseen parantamaan mainettaan, Del Taco käynnisti urheilu-sponsorointiohjelman kahdeksasta eri Yhdysvaltain osavaltiosta kotoisin olevien joukkueiden kanssa, kuten Mighty Ducks of Anaheimin ja Phoenix Coyotesin jääkiekkojoukkueiden kanssa sekä Los Angeles Clippersin ja Utah Jazzin koripallojoukkueiden kanssa. Sopimus sijoitti Del Tacon juomakuppeihin sekä moniin muihin erityisiin mainostuotteisiin joukkueiden kotistadioneilla. Vuonna 2003, Del Taco tiedotti, että sen ravintoloista jokainen oli yltänyt miljoonan dollarin myyntituloksiin keskimääräisissä vuosimyynneissä, joka oli tämän yrityksen kohdalla vielä merkittävempi tapahtuma kuin muiden amerikkalaisten ravintolayritysten, kuten McDonald'sin ja Carl´s Jr.:n kohdalla.


title: Del Taco

text: Tammikuussa 2008 Del Taco tiedotti avaavansa 500:n myymälänsä Burbankiin, Kaliforniaan. 27. huhtikuuta 2009 Del Taco avasi uuden myymälän Oviedossa, Floridassa, joka oli ensimmäinen Orlandon metropolialueella oleva Del Tacon ravintola sitten 1980-luvun.


title: Del Taco

text: Del Taco teki paluun Teksasin osavaltioon Dallasiin, Dentonin kaupunginosaan avatulla myymälällä. W.R. Grace and Company oli aiemmin vuonna 1978 omistanut ja ylläpitänyt ravintoloita Teksasissa, mutta oli myynyt ravintolansa Taco Bellille vuonna 1992. Sittemmin yhtiö on avannut uuden myymälän myös Houstoniin, Westheimer Roadin varrelle. Samalla sillä on suunnitelmia laajentaa toimintaansa myös Great Houstonin alueelle sekä Teksasissa sijaitsevien Harris Countyn ja Montgomery Countyn kaupunkeihin.


title: Turun synagoga (kirja)

text: Turun synagoga on Juhani Kostetin ja Marita Söderströmin toimittama kirja, joka kertoo Turun synagogan historiasta ja nykyisyydestä sen täyttäessä sata vuotta. Teoksen on kustantanut Suomalaisen Kirjallisuuden Seura, ja julkaisussa ovat olleet yhteistyössä mukana Turun Museokeskus ja Turun juutalainen seurakunta.


title: Turun synagoga (kirja)

text: Teoksessa kerrotaan itse synagogan lisäksi juutalaisuuden historiasta Suomessa, Turun juutalaisesta hautausmaasta ja synagogasta suojelukohteena. Teoksen kirjoittajina ovat toimineet Jacob Seela, Janina Miriam Hasan, Kaarin Kurri ja Juhani Kostet.


title: Turun synagoga (kirja)

text: Teoksen toimitustyön ongelmia olivat kulttuurin tuntemuksen puute ja aiheeseen liittyvien valokuvien vähäisyys. Teoksessa on historiallisia kuvia, synagogan piirustukset ja juutalaisuuteen ja synagogaan liittyviä nykykuvia.


title: Turun synagoga (kirja)

text: Teos saa valmiiksi kuvan Suomen keskeisistä juutalaisista yhteisöistä. Tapani Harviainen antaa arviossaan Tieteessä tapahtuu -lehdessä erityiskiitoksen teoksen kuvituksesta vastanneille. Hän toteaa, että Turun juutalaista yhteisöä on ennen tätä teosta käsitelty kovin vähän, ja hän luonnehtii eri aihealojen kuvauksia ansiokkaiksi. Muutamat aiheet herättivät hänessä toiveen saada lukea niistä lisää, esimerkiksi kuinka vaatealasta tuli menestystarina ja miten painotus on yhteisössä muuttunut uskonnosta kulttuuriin, mitä heijastelee nimenmuutos Turun mooseksenuskoisten seurakunnasta Turun juutalaiseksi seurakunnaksi.


title: Turun synagoga (kirja)

text: Kirja oli ehdokkaana vuoden 2013 kotiseutukirjaksi.


title: Undekaanihappo

text: Undekaanihappo (tunnetaan myös nimellä hendekaanihappo) on tyydyttynyt rasvahappo. Yhdistettä voidaan valmistaa teollisesti undekyleenihaposta. Yhdistettä käytetään kosmetiikkatuotteissa ja lääkkeiden valmistuksessa. Yhdisteen estereitä käytetään parfyymeissä. Yhdistettä esiintyy myös kukkien tuoksuissa ja semiokemikaalina eliöiden viestinnässä.


title: Undekaanihappo

text: Undekaanihappo on hajua tai makua peittävä aine, rasvoittumista estävä aine, puhdistava aine, emulgaattori ja pinta-aktiivinen aine.


title: Aslı Çakır Alptekin

text: Aslı Çakır Alptekin (s. 20. elokuuta 1985) on turkkilainen keskipitkän matkan juoksija, jonka päämatka on 1 500 metriä.


title: Aslı Çakır Alptekin

text: Vuonna 2004 Çakır Alptekin osallistui alle 20-vuotiaiden MM-kilpailuihin, joissa hän voitti 3 000 metrin esteissä alkueränsä ja sijoittui loppukilpailussa kuudenneksi, mutta jäi kiinni dopingin käytöstä. Kaksi vuotta (22.9.2004–21.9.2006) kestäneen kilpailukieltonsa jälkeen hän karsiutui 3 000 metrin esteiden alkuerissä sekä Pekingin olympialaisissa 2008 että Berliinin MM-kilpailuissa 2009. Vuonna 2010 hän sijoittui Barcelonan EM-kilpailuissa viidenneksi 1 500 metrillä ajalla 4.02,17. Seuraavana vuonna hän karsiutui Daegun MM-kilpailuissa 1 500 metrin välierissä.


title: Aslı Çakır Alptekin

text: Vuonna 2012 Çakır Alptekin saavutti 1 500 metrillä pronssia Istanbulin MM-hallikisoissa ajalla 4.08,74 ja kultaa sekä Helsingin EM-kilpailuissa ajalla 4.05,31 että Lontoon olympialaisissa ajalla 4.10,23. Hän kuitenkin menetti olympiakultansa ja Helsingissä 2012 voittamansa Euroopan mestaruuden. Urheilun kansainvälinen vetoomustuomioistuin CAS ilmoitti elokuussa 2015, että Çakır Alptekin saa kahdeksan vuoden kilpailukiellon ja kaikki hänen tuloksensa 29. heinäkuuta 2010 lähtien hylätään. Häneltä oli löydetty epäilyttäviä veriarvoja biologisesta dopingpassista kesän 2010 ja syksyn 2012 väliltä. Turkin yleisurheiluliitto vapautti hänet alun perin dopingsyytöksistä, minkä vuoksi kansainvälinen yleisurheiluliitto IAAF valitti tapauksesta CAS:iin. Pitkä kilpailukielto johtui siitä, että käry oli Çakır Alptekinille jo uran toinen. Vuonna 2016 Maailman antidopingtoimisto Wada lyhensi Çakır Alptekinin kilpailukieltoa neljällä vuodella hänen tehtyään yhteistyötä dopingviranomaisten kanssa. Hänen kilpailukieltonsa päättyi 10. tammikuuta 2017.


title: Real Kokkola

text: Real Kokkola on vuonna 2007 perustettu ikämiesjalkapallon erikoisseura. Real Kokkolaa voivat edustaa vain sellaiset pelaajat, jotka ovat "aktiivivuosinaan" pelanneet jossain kokkolalaisessa seurassa.


title: Real Kokkola

text: JKKI-35 SM-turnaus on pelattu vuodesta 1982 lähtien. Real Kokkola on voittanut neljä Suomen mestaruutta ko. ikäluokassa peräkkäin vuosina 2009-2012. Eniten mestaruuksia oli tuolloin (2012) voittanut kuopiolainen Puijon Pallo (8 kpl).


title: Real Kokkola

text: Logistiikkapäällikkö: Jari Wäntsi


title: Marjo Brunow-Ruola

text: Marjo Brunow-Ruola (s. 21. helmikuuta 1940 Lieto) on suomalainen kirjailija, joka on teoksissaan keskittynyt Turun historiaan. Hän on julkaissut myös kaksi lastenkirjaa yhdessä poikansa Ekapekka Ruolan kanssa.


title: Marjo Brunow-Ruola

text: Ennen kirjailijan uraansa Brunow-Ruola toimi kukkakauppiaana ja taideateljeen johtajana. Vuonna 2001 hän julkaisi tietokirjan "Hélène ja Augusta, porvariston elämää Turussa 1870–1920". Seuraavat teokset olivat faktaa ja fiktiota yhdistelevät romaanit "Lasikenkä" ja "Mustakangaskauppias". Vuonna 2012 Brunow-Ruola julkaisi Ruotsi-Suomen aikaan sijoittuvan romaanin "Ritaritar". Poikansa Ekapekka Ruolan (s. 1970) kanssa hän julkaisi lastenkirjat "Bosse ja Nero Kesäsaarella" ja "Bosse ja Nero Tuhkimon apureina".


title: Marjo Brunow-Ruola

text: Marjo Brunow-Ruolan puoliso on turkulainen kunnallispoliitikko ja yrittäjä Pekka Ruola.


title: Gamze Bulut

text: Gamze Bulut (s. 3. elokuuta 1992 Eskişehir) on turkkilainen keskipitkän matkan juoksija, jonka päämatka on 1 500 metriä.


title: Gamze Bulut

text: Bulut osallistui alle 18-vuotiaiden MM-kilpailuihin 2009, joissa hän karsiutui 2 000 metrin esteiden alkuerissä.


title: Gamze Bulut

text: Vuonna 2012 Bulut sijoittui 1 500 metrillä toiseksi maannaisensa Aslı Çakır Alptekinin takana sekä Helsingin EM-kilpailuissa että Lontoon olympialaisissa. Myöhemmin he molemmat menettivät mitalinsa dopingin käytön takia. Bulut sai vuonna 2017 neljän vuoden kilpailukiellon biologisen dopingpassin perusteella ajalle 30.5.2016–29.5.2020 ja hänen suorituksensa hylättiin takautuvasti 20.7.2011 lähtien.


title: Ratamokasvit

text: Ratamokasvit ("Plantaginaceae") on kukkivien kasvien heimo lahkossa "Lamiales". Heimoon kuuluu yli 90 sukua ja 1900 lajia. Heimon kasvit ovat lähinnä lauhkean vyöhykkeen alueiden ruohovartisia kasveja. Heimoon kuuluu joitakin tunnettuja koristekasveja, kuten sormustinkukat ja leijonankidat.


title: Ratamokasvit

text: Ratamokasvit ovat yleensä pienehköjä ruohovartisia kasveja, osa on juurellisia vesikasveja. Heimoon kuuluu joitakin myös pieniä pensasmaisia ja varpumaisia puuvartisia kasveja. Heimon sukujen välillä on suhteellisen suurta morfologista vaihtelua. Lehtien tyyppi vaihtelee yksinkertaisesta monilehdykkäisiin, ja lehtiasento voi olla kierteinen tai vastakkainen, monilla lajeilla lehdet ovat kierteisesti tyviruusukkeena. Lehdet ovat yleensä vesiraollisia. Ilmarakoja on usein vain yhdellä lehden pinnalla, mutta joskus kummallakin.


title: Ratamokasvit

text: Ratamokasvit ovat lajista riippuen kaksikotisia tai yksikotisia ja yleensä tuulipölytteisiä tai hyönteispölytteisiä. Kukat kasvavat yleensä tähkätyyppisissä kukinnoissa. Kukan kehä on jakaantunut selvästi erilliseen verhiöön ja teriöön; sekä verho- että terälehtiä on tavallisesti neljä. Heteitä on yleensä neljä yhdessä kiehkurassa. Emiössä on kaksi emilehteä. Hedelmä on tavallisimmin laitaluomainen kota.


title: Ratamokasvit

text: Ratamokasveja esiintyy yleismaailmallisesti Etelämannerta lukuun ottamatta kaikilla mantereilla. Suurin lajirunsaus on lauhkeilla vyöhykkeillä.


title: Säteisnopeusmenetelmä

text: Säteisnopeusmenetelmä on eksoplaneettojen havaitsemiseen käytettävä epäsuora havainnointitapa, joka perustuu keskustähden spektriä tarkkailemalla selvitetyn Doppler-ilmiön perusteella tehtyyn säteisliikkeen mittaamiseen.


title: Säteisnopeusmenetelmä

text: 22. elokuuta 2012 asti löydetyistä eksoplaneetoista yli 60 % havaittiin säteisnopeusmenetelmän avulla.


title: Säteisnopeusmenetelmä

text: Alun perin säteisnopeusmenetelmää käytettiin tähtien tutkimiseen. 1950-luvulla Otto Struve kuitenkin ehdotti, että sen avulla voitaisiin havaita myös tähtiä kiertäviä planeettoja. Vuonna 1993 käyttöönotettu ELODIE oli ensimmäinen spektrometri, joka kykeni havaitsemaan planeetojen säteisliikkeen. Ensimmäinen tällä menetelmällä löydetty eksoplaneetta oli vuonna 1995 löytynyt 51 Pegasi b.


title: Säteisnopeusmenetelmä

text: Eksoplaneetan ja sen keskustähden liike yhteisen massakeskipisteen ympärillä voidaan havaita spektriviivojen jaksollisista siirtymisistä. Jos planeetta on lähellä keskustähteä, planeetan vetovoimallaan aiheuttama tähden huojuminen tapahtuu lyhyissä jaksoissa planeetan kiertoajan mukaan.


title: Säteisnopeusmenetelmä

text: Eksoplaneetan aiheuttama heikko keskustähden huojuminen havaitaan tähdestä tulevien valon aallonpituuden muutoksina, jotka johtuvat Dopplerin ilmiöstä. Etääntyvä tähti tuottaa punasiirtymän ja lähestyvä tähti sinisiirtymän.


title: Säteisnopeusmenetelmä

text: Useimmat eksoplaneetat on havaittu spektroskooppisella menetelmällä. Toistaiseksi (2012) eksoplaneettojen havaitsemisessa kaikkein onnistunein laite on La Sillan observatoriossa, Chilessä oleva HARPS, joka on niin sanottu echelle-hilaspektrometri.


title: Ville-Veikko Väkeväinen

text: Ville-Veikko Väkeväinen (s. 15. syyskuuta 1985 Nastola) on suomalainen jääkiekkoilija, joka pelaa Suomi-sarjajoukkue JHT Kalajoessa. Väkeväinen on pelipaikaltaan puolustaja, mutta hän on aiemmin pelannut myös hyökkääjänä. Pelipaikkaansa nähden suhteellisen pienikokoisen Väkeväinen laukoo oikealta.


title: Ville-Veikko Väkeväinen

text: Väkeväinen on Pelicansin kasvatti. Hän pelasi juniorina myös Kiekkoreippassa, jonka B-nuorten paras pistemies ja syöttäjä Väkeväinen oli runkosarjassa tehoilla 13+22=35 kaudella 2002–2003. Kaudella 2005–2006 hän oli Pelicansin A-nuorten varakapteeni ja joukkueen kolmanneksi paras pistemies Marko Pöyhösen kanssa tehoilla 9+15=24. Väkeväinen keräsi myös 98 jäähyminuuttia, joilla hän sijoittui A-nuorten SM-liigan jäähypörssissä toiseksi edellään vain Ässien Juhamatti Hietamäki. Väkeväinen teki samalla kaudella myös SM-liigadebyyttinsä. Hän pelasi kauden aikana SM-liigassa viisi runkosarjaottelua jääden niissä ilman tehopisteitä.


title: Ville-Veikko Väkeväinen

text: Kaudeksi 2006–2007 Väkeväinen siirtyi Mestiksen nousijajoukkue Heinolan Kiekkoon. Hänen kautensa jäi kuitenkin vain 28 runkosarjaottelun mittaiseksi Väkeväisen jouduttua KooKoon Eemeli Koskelaisen selkään kohdistuneen laitataklauksen kohteeksi joulukuussa 2006. Väkeväinen loukkasi tilanteessa olkapäänsä ja Koskelainen sai ottelurangaistuksen lisäksi myös yhden ottelun pelikiellon. Kaudella 2007–2008 Väkeväinen voitti HeKin sisäisen piste- ja syöttöpörssin tehoilla 10+18=28. Huhtikuussa 2008 hän teki vuoden mittaisen jatkosopimuksen joukkueen kanssa.


title: Ville-Veikko Väkeväinen

text: Kaudella 2008–2009 Väkeväinen jakoi 14 osumallaan HeKin sisäisen syöttöpörssin voiton Jan Hagelbergin kanssa. Hän pelasi selkävaivojen vuoksi kuitenkin vain 37 ottelua. Heinäkuussa 2009 Väkeväinen teki vuoden mittaisen jatkosopimuksen joukkueen kanssa, mutta vaikean selkävamman takia hänen kautensa 2009–2010 todettiin päättyneeksi jo ennen runkosarjan alkua. Väkeväinen palasi kaukaloihin tammikuussa 2010, jolloin hän siirtyi sarjatasoa alemmas Suomi-sarjajoukkue HC Keski-Uusimaan riveihin. Helmikuussa Väkeväinen kuitenkin jätti joukkueen pelattuaan seitsemän ottelua.


title: Ville-Veikko Väkeväinen

text: Väkeväinen pelasi kauden 2010–2011 II-divisioonajoukkue Heinolan Tinatuopeissa, jonka paras maalintekijä ja toiseksi paras pistemies hän oli tehoilla 19+20=39, vaikka Väkeväinen totuttelikin puolustajan pelipaikalle. Marraskuussa 2010 Väkeväinen kävi kahden ottelun mittaisella lainalla Suomi-sarjajoukkue Imatran Ketterässä. Kaudeksi 2011–2012 hän palasi try-outin kautta HeKistä Peliitat-nimeen palanneeseen joukkueeseen. Väkeväinen oli tehoilla 4+12=16 joukkueen tehokkain puolustaja. Huhtikuussa 2012 hän teki vuoden mittaisen jatkosopimuksen Peliittojen kanssa. Kaudella 2012–2013 Väkeväinen toimi joukkueen varakapteenina.


title: Ville-Veikko Väkeväinen

text: Kaudeksi 2013–2014 Väkeväinen siirtyi vuoden mittaisella sopimuksella Inter-National-League -joukkue EHC Lustenaun riveihin. Hän oli joukkueen tehokkain puolustaja tehoilla 5+19=24. Väkeväinen palasi kaudeksi 2014–2015 vuoden mittaisella sopimuksella Peliittoihin. Hänet nimettiin kaudeksi 2014–2015 joukkueen varakapteeksi. Väkeväinen oli Peliittojen toiseksi paras pistemies Christian Silfverin jälkeen tehoilla 10+23=33, joilla hän sijoittui koko Mestiksen puolustajien pistepörssissä viidenneksi. Väkeväinen voitti myös runkosarjan jäähypörssin 114 minuutillaan.


title: Ville-Veikko Väkeväinen

text: Väkeväinen siirtyi kaudeksi 2015–2016 Ranskan Ligue Magnusin HC Morzine-Avoriaziin. Hän palasi vain kuuden siellä vietetyn ottelun jälkeen Suomeen ja siirtyi aluksi neljän ottelun mittaisella sopimuksella Suomi-sarjajoukkue JHT Kalajokeen marraskuussa 2015. Tämän jälkeen Väkeväinen teki joukkueen kanssa loppukauden jatkosopimuksen. Taustalla Suomi-sarjaan siirtymiseen oli jääkiekkoilun ja siviilitöiden sujuvampi yhdistäminen. Hän voitti kauden päätteeksi Suomi-sarjan pronssia. Väkeväinen pelasi kauden aikana myös kaksi ottelua lainalla Mestis-joukkue Kokkolan Hermeksessä vuoden 2016 vaihteessa.


title: Azerbaidžanin demokraattinen tasavalta

text: Azerbaidžanin demokraattinen tasavalta () oli lyhytikäinen itsenäinen valtio, joka syntyi vuonna 1918, kun Transkaukasian federaatio hajosi keskinäiseen kiistelyyn. Transkaukasian federaatio oli syntynyt vuonna 1918, Venäjän maaliskuun vallankumouksen jälkeen. Transkaukasian federaation muodostivat Armenia, Georgia ja Azerbaidžan. Azerbaidžanin demokraattisen tasavallan itsenäisyys päättyi vuonna 1920.


title: Azerbaidžanin demokraattinen tasavalta

text: Heti Transkaukasian federaation hajottua 26. toukokuuta 1918 antoi Azerbaidžanin kansalliskomissio itsenäisyysjulistuksen, jossa uuden valtion todettiin olevan tasavalta ja että se pyrkii hyviin suhteisiin kaikkien valtioden ja erityisesti naapureidensa kanssa.


title: Azerbaidžanin demokraattinen tasavalta

text: Azerbaidžanin kansalliskomissio lopetti työnsä 7. joulukuuta 1918, kun uusi parlamentti aloitti istuntonsa. Uusi valtio takasi ensimmäisenä islamilaisena maana maailmassa täydet poliittiset oikeudet myös naisille. Ensimmäisenä pääministerinä toimi Fatali Khan Khoyski. Merkittävä uudistus oli myös Bakun yliopiston perustaminen.


title: Azerbaidžanin demokraattinen tasavalta

text: Uusi valtio sai tunnustuksen itsenäisyydelleen monilta ulkovaltioilta, kuten Yhdysvalloilta, Ruotsilta, Italialta, Iso-Britannialta ja Persialta. Suomikin tunnusti maan itsenäisyyden ja nimesi Bakuun konsulin.


title: Azerbaidžanin demokraattinen tasavalta

text: Uuden valtion kohtaloksi koituivat sen monet aluekiistat. Armeniaa vastaan puhkesi sota vuonna 1919, pohjoisesta lähestyivät venäläisen valkoisen kenraalin Denikinin joukot, ja välit Persiaan olivat kireät. Myös bolševikkien kannattajat kapinoivat.


title: Azerbaidžanin demokraattinen tasavalta

text: Vladimir Lenin julisti vuonna 1920, että hyökkäys Bakuun oli oikeutettu, sillä kaupungin työläisiä piti auttaa syöksemään vastavallankumoukselliset nationalistit vallasta. Puna-armeija ylitti rajan 25. huhtikuuta 1920 ja saapui Bakuun jo 27. huhtikuuta 1920. Azerbaidžanin demokraattinen tasavalta oli tuolloin keskellä sisäpoliittista kriisiä: sen hallitus oli juuri eronnut. Armeija oli puolestaan lähes kokonaisuudessaan Armenian vastaisella rajalla. Puna-armeijan komentajat vaativat parlamentin hajottamista, mihin suostuttiin.


title: Azerbaidžanin demokraattinen tasavalta

text: Maan johtoon asetettiin azerbaidžanilaisia kommunisteja johtohahmonaan Nariman Narimanov. Azerbaidžan lakkasi käytännössä olemasta itsenäinen valtio jo 28. huhtikuuta 1920.


title: Viimeinen kesä (kuvateos)

text: Viimeinen kesä on vuonna 1985 julkaistu suomalainen valokuvateos. Se koostuu kesällä 1939 Suomea kiertäneen saksalaisen valokuvaajan Hans Wagnerin ottamista värivalokuvista. Kirjan nimi viittaa viimeiseen raskaita sotavuosia edeltäneeseen kesään.


title: Viimeinen kesä (kuvateos)

text: Suomi oli saanut järjestettäväkseen vuoden 1940 kesäolympialaiset. Tehdäkseen maata tunnetuksi ennen kisoja, Suomen matkailijayhdistys päätti kutsua saksalaisen valokuvaajan Hans Wagnerin kiertomatkalle Suomeen. Tarkoitus oli myöhemmin julkaista kuvateos hänen ottamistaan väri- ja mustavalkokuvista. Värikuvaus oli vielä tuohon aikaan erittäin harvinaista Suomessa, muualla maailmallakin se alkoi yleistyä vasta 1950-luvulla.


title: Viimeinen kesä (kuvateos)

text: Syksyllä 1939 syttyneen sodan vuoksi olympialaiset jäivät kuitenkin järjestämättä ja myös kirjan julkaisu peruuntui. Wagner kävi vielä vuonna 1941 kirjeenvaihtoa suomalaisen kustantajan kanssa. Hän ilmoitti, että teokseen on valmiina 40 kuvaa kuvateksteineen. Tämän jälkeen ne kuitenkin unohtuivat arkoistoihin yli neljänkymmenen vuoden ajaksi, kunnes kuvat jälleen löydettiin ja julkaistiin vihdoin kirjana vuonna 1985.


title: Viimeinen kesä (kuvateos)

text: "Viimeinen kesä" koostuu lähes kahdestasadasta ainutlaatuisesta värivalokuvasta, jotka kuvaavat Suomea ja suomalaista elämänmenoa kesällä 1939. Kuvien lisäksi se sisältää kirjailija Eila Pennasen kirjoittaman 12-sivuisen katsauksen 1930-luvun Suomeen sekä tilastotietoja samalta ajalta.


title: Viimeinen kesä (kuvateos)

text: Hans Wagner kiersi Suomea omalla autollaan. Kuukauden mittaisen matkansa aikana hänellä oli oppaana valokuvaaja Päivi Kosonen, joka oli jo aikaisemmin tutustunut Wagneriin ollessaan oppilaana tämän värivalokuvauskurssilla Saksassa. Kuvausmatkallaan Wagnerin oli myös tarkoitus testata uusia väridiafilmejä. Matkallaan Wagner kiersi länsirannikkoa lukuun ottamatta koko Suomen.


title: Viimeinen kesä (kuvateos)

text: Wagner aloitti kiertomatkansa Helsingistä, jonne hän saapui laivalla 24. kesäkuuta. Sieltä hän matkusti Suomenlahden rannikkoa pitkin Kannakselle ja Laatokan Karjalaan. Savonlinnasta Wagner jatkoi sisävesilaivalla Kuopioon ja sieltä edelleen autolla Pohjois-Karjalan ja Kainuun kautta Oulun. Oulusta matka jatkui Kemijoen vartta pitkin Rovaniemelle. Hänen reittinsä pohjoisin etappi oli Jäämeren rannalla sijaitseva Petsamo. Paluumatkallaan Wagner ajoi Keski-Suomen ja Hämeen läpi takaisin Helsinkiin. Saksaan hän palasi Ruotsin kautta, joten Wagner ehti vielä vierailemaan Turussa ja Ahvenanmaalla.


title: Viimeinen kesä (kuvateos)

text: Wagnerin reitti: Helsinki – Porvoo – Kotka – Hamina – Viipuri – Lappeenranta – Imatra – Valamo – Sortavala – Punkaharju – Savonlinna – Varkaus – Kuopio – Joensuu – Kajaani – Oulu – Rovaniemi – Inari – Petsamo – Rovaniemi – Kemi – Oulu – Jyväskylä – Tampere – Hämeenlinna – Lahti – Helsinki – Turku - Ahvenanmaa.


title: Seppo Seppälä

text: Seppo Seppälä (s. 1957 Tampere) on suomalainen laulaja ja lauluntekijä. Hänet tunnetaan lähinnä Tinneri-yhtyeen laulajana, perustajana ja laulunkirjoittajana.


title: Seppo Seppälä

text: Tinneri oli Hilse-levymerkille kappaleita tehnyt punkyhtye. Se perustettiin Tampereella vuonna 1977. Yhtyeen tunnetuin kappale lienee Hilselp-kokoelmalta löytyvä ”Mustavalkoinen Maailma”. Yhtye oli mukana Johannan Numerot-alamerkin "3 vuotta myöhemmin" -kokoelmalla.


title: Seppo Seppälä

text: Tinnerin hajottua 1980-luvun alussa Seppälä vaikutti laulajana ainakin yhtyeissä BBBB, Elävät Kuvat, Soviet Onion ja The Getaways, joista Soviet Onionin keikkoja nähtiin usein Pirkanmaan ulkopuolellakin.


title: Seppo Seppälä

text: 1990-luvulla kuvioihin tuli Rubberbones, joka soitti pitkään house-bändinä Tampereen Rautatienkadulla sijainneessa Mexas-rockluolassa.


title: Seppo Seppälä

text: Seppälä on myös levyttänyt Raivopäät Feat. Friends -kokoonpanossa Punkrock Jukebox -kokoelmille vanhoja punk-klassikkoja.


title: Seppo Seppälä

text: Vuonna 2010 Tinnerin entinen basisti ja kosketinsoittaja Lauri Kannas alkoi koota Tinneria comeback-keikoille. Niitä on nähty vuosittain muutamia. Seppälä jatkaa yhtyeen pääasiallisena laulajana ja biisintekijänä. Tinnerin debyyttisingle "Kotikaupungin katupöly" ilmestyi tammikuussa 2013.


title: Earl Wilbur Sutherland Jr.

text: Earl Wilbur Sutherland Jr. (1915-1974) oli yhdysvaltalainen farmakologi ja biokemisti, joka sai vuonna 1971 Nobelin lääketieteen palkinnon hormonien toimintaan liittyvästä tutkimuksesta.


title: Dogville

text: Dogville on Lars von Trierin ohjaama ja käsikirjoittama elokuva vuodelta 2003. Elokuva on ensimmäinen suunnitellusta trilogiasta "USA: Land of Opportunities". Toinen elokuva "Manderlay" valmistui vuonna 2005. Myös kolmannesta elokuvasta nimeltä "Wasington" on suunnitelmia.


title: Dogville

text: "Dogvilleä" on luonnehdittu Trierin vahvimpiin kuuluvaksi ja hänen omaperäisten elokuviensa joukossa poikkeuksellisen erikoiseksi. Elokuva on kuvattu kokonaisuudessaan studiossa Ruotsissa. Lavastus on minimalistinen: katuja ja taloja markkeeravat valkoiset viivat lattiassa, muuna lavastuksena on muutamia tavanomaisia kodin esineitä.


title: Dogville

text: Vuonna 2016 "Dogville" äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Dogville

text: Kaupunkiin tulee roistoja pakeneva Grace (Nicole Kidman), jonka suojelijaksi kirjailija Tom suostuttelee kaupunkilaiset. Trier luo kaupunkilaisista kyynisen ryhmäkuvan.


title: Rodney Robert Porter

text: Rodney Robert Porter (1917-1985) oli brittiläinen biokemisti, joka sai vuonna 1972 Nobelin lääketieteen palkinnon yhdessä Gerald Edelmanin kanssa vasta-aineisiin toimintaan liittyvästä tutkimuksesta.


title: Staphylococcus hyicus

text: Staphylococcus hyicus on stafylokokkeihin kuuluva grampositiivinen bakteeri, joka aiheuttaa porsasrupea alle kolmen kuukauden ikäisille porsaille.


title: Staphylococcus hyicus

text: "Staphylococcus hyicus" kasvaa veriagarilla kermanvalkoisina nonhemolyyttisinä pesäkkeinä. Pesäkkeiden koko on tyypillisesti noin 1 mm, ja pesäkkeet ovat pyöreitä, sileitä, hieman kuperia ja mattapintaisia. Useimmat kannat ovat koagulaasipositiivisia.


title: Staphylococcus hyicus

text: Porsasrupi on alle kolmen kuukauden ikäisillä porsailla esiintyvä ihotauti, joka voi johtaa kuolemaan. Tyypillisesti iholla nähdään tummia rasvaisen eritteen peittämiä alueita sekä voimakasta hilseilyä. Akuuttia muotoa taudista esiintyy tyypillisesti imeväisikäisillä porsailla. Vieroitusikäisillä taudin krooninen muoto on tavallisempi.


title: Jaksaa heilua

text: Jaksaa heilua on lastenmusiikkiyhtye Fröbelin Palikoiden viimeisin DVD, vuodelta 2012. Se sisältää lauluja albumilta "Hui hai" (2009) sekä muutamia uusia. Se julkaistiin 21. syyskuuta 2012. Lisäksi Extravideo:


title: Jaksaa heilua

text: Palikat Live


title: Jaksaa heilua

text: Näin tehtiin jaksaa heilua


title: Albert Claude

text: Albert Claude (1899–1983) oli belgialainen biologi, joka sai vuonna 1974 Nobelin lääketieteen palkinnon yhdessä kanssa Christian de Duven ja George Emil Paladen kanssa solujen rakenteeseen ja toimintaan liittyvästä tutkimuksesta.


title: Pjotr Silajev

text: Pjotr Silajev, taiteilijanimi DJ Stalingrad (s. 1985), on Suomesta turvapaikan saanut venäläinen kirjailija. Häneltä on Suomessa julkaistu kirja "Eksodus", joka herätti paljon huomiota ilmestyessään Venäjällä.


title: Pjotr Silajev

text: Kirja "Eksodus" kertoo venäläisistä alakulttuurin piirissä elävistä nuorista. Kirja ilmestyi aluksi omakustanteena kunnes pietarilainen kustantamo Azbuka-Attikus julkaisi sen, ja se on sen jälkeen ollut kirjallisuuspalkintoehdokkaana. Kirjan suomentanut nimimerkki Veli Itäläinen on Antti Rautiaisen pseudonyymi.


title: Pjotr Silajev

text: Silajev sai turvapaikan Suomesta huhtikuussa 2012. Silajev pidätettiin elokuussa 2012 Espanjassa, ilmeisesti Venäjän pyynnöstä. Espanja voi vapaasti harkita uudelleen turvapaikan tarvetta ja palauttaa Silajevin Venäjälle. Kansainväliset sopimukset kuitenkin estävät luovuttamasta jossakin EU-maassa turvapaikan saanutta maahan jossa henkilö voisi joutua vainotuksi.


title: Maailman valtameret

text: Maailman valtameret () on Stephen Hutchinsonin kirjoittama kirja maapallon meristä ja niiden eliöistä ja uhista.


title: George Beurling

text: George Frederick Beurling (6. joulukuuta 1921 – 26. toukokuuta 1948) oli kanadalainen Kanadan ilmavoimien (RCAF) hävittäjälentäjä ja hävittäjä-ässä.


title: George Beurling

text:
Hän saavutti 31 varmistettua henkilökohtaista ja yhden jaetun voiton. Hänet palkittiin DFC (Distinguished Flying Cross), DSO (Distinguished Service Order) ja DFM (D. Flying Medal) kahdesti (solki) ansioristeillä ja mitalilla. Beurling saavutti suurimman osan pudotuksistaan saksalaisia ja italialaisia vastaan palvellessaan 249. laivueessa Maltan puolustuksessa. Hän ampui tällöin alas 27 saksalaista ja italialaista konetta 9.6 - 25.9.1942 välisenä aikana minkä lisäksi todennäköisiä pudotuksia oli 8. Tehokkaana lentoaikana laskettuna aikaa kului kaksi viikkoa.
Hänet vapautettiin palveluksesta 16.10.1944 palattuaan Kanadaan.


title: George Beurling

text: Hän sai surmansa 1948 lento-onnettomuudessa Roomassa ollessaan matkalla liittymään vapaaehtoisena juuri perustetun Israelin valtion ilmavoimiin. Onnettomuutta epäiltiin sabotaasiksi koneen räjähdettyä kesken nousun.


title: George Beurling

text:
Beurling oli muiden lapsien tavoin kiinnostunut lentämisestä. Hän pääsi mukaan lennolle 10. vuotiaana ja muuan lentäjä järjesti hänelle tehtäviä Cartiervillen lentokentällä. Hän myös antoi Beurlingin kokeilla ohjaimia 12 vuotiaana ja antoi hänelle tunteja suostumatta ottamaan niistä maksua.
14 vanhana Beurling teki erilaisia pikkutöitä sekä rakensi ja möi lentokoneiden pienoismalleja kerätäkseen rahaa lentotunteihin muilta opettajilta niiden tuntien lisäksi, jotka hän sai ilmaiseksi.


title: George Beurling

text: Beurling teki ensimmäisen yksinlentonsa 16. ikäisenä. Tällöin hän myös kuuli, että Kiina tarvitsi lentäjiä sodassa Japania vastaan. Mainitsematta tätä hän sai vanhemmiltaan luvan lopettaa koulu ja mennä töihin rahan ansaitsemiseksi lentolupakirjan suorittamiseen. Beurlingia auttanut Ted Hogan - niminen lentäjä ehdotti Beurlingille pohjoisen kuljetusyhtiöitä, jotka palvelivat kaivos- ja turkisteollisuutta. Huhtikuussa 1939 hän sai lupakirjan ja toukokuussa hän teki ansiolentäjän kokeen mutta ei liian nuorena voinut saada lupakirjaa, mutta päätti aloittaa matkan Kiinaan. Hänet pidätettiin matkalla San Franciscoon luvattomasta rajanylityksestä.


title: George Beurling

text: Hän yritti värväytyä Kanadan ilmavoimiin, mutta sillä ei ollut suunnitelmaa eikä koulutusohjelmaa alkaneen sodan varalle. Cartiervillessä hän kuuli Suomen värväävän lentäjiä ilmavoimiinsa, jos lupakirja oli suoritettuna. Beurling oli alaikäinen eikä saanut isältään lupaa, mitä konsuli vaati allekirjoitukseen. Ted Hogan kehotti Beurlingia suorittamaan lukio-opinnot loppuun samalla kun hän antoi lisää lentotunteja. 1940 Beurling matkusti miehistön jäsenenä rahtilaivalla Britanniaan liittyäkseen RAF:n palvelukseen. Siellä hänen koulutuksensa päättyi 7.9.1941


title: George Beurling

text: Beurlingia pidettiin aluksi kurittomana ja hän tuli huonosti toimeen muodollisuutta ja lentokuria vaativien esimiesten kanssa. Hän suhtautui välinpitämättömästi luokkayhteiskunnan arvoihin kuten henkilön taustaan. Hän sopeutui huonosti yhä enemmän ryhmätoimintaa vaativaan sotilaslentämiseen. Nämä vaikuttivat vuoden 1944 palveluksesta vapauttamiseen.


title: George Beurling

text: Hän hioi itsenäisesti lento- ja ampumataitonsa yhtenäiseksi kokonaisuudeksi, mitä hän piti menestyksensä avaimena. Beurlingin havaintokyky oli erinomainen. Hän saavutti suurimman osan pudotuksistaan ampumalla ennakolla vain lyhyen sarjan. Hänet itsensä ammuttiin alas kerran samalla kun hän pudotti toverinsa taakse pääseen vihollisen. Beurling haavoittui tässä taistelussa ja komennus Maltalla päättyi, mistä seurasi myös lepoaika Gibraltarilla ja Britanniassa. Kuljetuskoneena olleen muunnetun B-24 pommikoneen lasku Gibraltarille epäonnistui ja kone putosi mereen. Beurling selviytyi mutta useat Maltan toverit joiden joukossa oli ässiä, saivat surmansa. Beurling palasi Kanadaan missä hän kiersi tukikohdissa sekä mainosti sotaobligaatioita. Samalla hän toipui aliravitsemuksesta vammojensa ohella palaten palvelukseen 1943.


title: George Beurling

text: Beurling haudattiin Roomassa, mutta kaksi vuotta myöhemmin Israelin valtio hautasi hänet uudelleen Karmel-vuoren hautausmaalle.


title: Baanaatin bulgarialaiset

text: Baanaatin bulgarialaiset ovat historiallisella Baanaatin alueella nykyisessä Romaniassa asuvia bulgarialaisia. Vuoden 2002 väestönlaskennassa alueella asui 6 468 bulgarialaista.


title: Baanaatin bulgarialaiset

text: Baanaatin bulgarialaiset polveutuvat alueelle 1600– ja 1700–luvuilla muuttaneista bulgarialaisista. Kymmenettuhannet muuttajat perustivat muun muassa Vingan kaupungin ja useita kyliä sen ympärille. Bulgarialaisilla oli omat koulunsa ja muita toimintoja, joiden avulla heidän kulttuurinsa säilyi alueella. Vuoden 1878 jälkeen noin 7 000 heistä muutti kuitenkin takaisin Bulgariaan, jossa heidän jälkeläisensä asuvat nykyisin pääasiassa maan pohjoisosissa. Baanaatin bulgarialaiset ovat edelleen säilyttäneet oman murteensa, joka on muodoltaan monia muita murteita vanhempaa.


title: Itsenäiset kreikkalaiset

text: Itsenäiset kreikkalaiset (ANEL) on kreikkalainen kansallismielinen oikeistolainen puolue. Puolueen perusti vuonna 2012 Panos Kammenos erottuaan Uuden demokratian parlamenttiryhmästä. Puolue vastustaa Euroopan unionin määrittelemiä pelastuspakettien ehtoja.


title: Itsenäiset kreikkalaiset

text: Vuoden 2012 parlamenttivaaleissa puolue sai toukokuun ennenaikaisissa parlamenttivaaleissa 10,6 % ja 33 paikkaa parlamenttiin.. Kesäkuun uusintavaaleissa puolueen kannatus laski 7,5 %:tiin ja puolue sai 20 paikkaa parlamenttiin. Vuoden 2015 parlamenttivaaleissa puolue sai 13 paikkaa ja nousi Syrizan johtamaan hallitukseen.


title: Itsenäiset kreikkalaiset

text: ANEL on konservatiivinationalistinen puolue. ANELin ja Syrizan näkemykset homoavioliitoista, maahanmuutosta, kirkon roolista ja Turkista ovat vastakkaisia, mutta viha velkaohjelmia kohtaan yhdistää niitä. Juutalaisjärjestöt syyttivät puoluejohtaja Kammenosta juutalaisvastaisuudesta, kun tämä väitti, että juutalaisia suositaan ja he maksavat muita kansalaisia vähemmän veroja.


title: Itsenäiset kreikkalaiset

text: Kreikan politiikan asiantuntija Roman Gerodimos sanoo, että puolue on harjoittanut ksenofobista ja homofobista politiikkaa.


title: Itsenäiset kreikkalaiset

text: Puolue tukee patriotismia ja kirkon roolia perhe-elämässä ja koulutuksessa.


title: Pelastushelikopteri

text: Pelastushelikopteri tarkoittaa puhekielessä helikopteria, joka suorittaa lääkärihelikopterilentoja, etsintä- ja pelastuslentoja tai sammutuslentoja. Virallisempi määritelmä erottelee edellä mainittuja tehtäviä suorittavat helikopterit lääkäri- ja pelastushelikoptereiksi.


title: Pelastushelikopteri

text: Helikopterien mahdollisuuksia "lentävinä ambulansseina" alettiin esitellä vuodesta 1945 lähtien. 1950-luvun alussa Korean sodassa Yhdysvaltain maavoimat käytti helikoptereita haavoittuneidensa evakuointiin ja huoltokuljetuksiin. Siviilikäyttöön ne otettiin alueellisessa traumapotilaiden hoidossa Yhdysvalloissa 1960-luvun puoliväliin mennessä.


title: Pelastushelikopteri

text: Lääkärihelikopteri on erikoistunut ensihoitoon ja toimii tehostetun hoidon tasolla. Sillä ei ole muuntyyppisiä tehtäviä. Miehistöön kuuluu aina ensihoitolääkäri. Pelastushelikoptereiden tehtävät painottuvat lääkinnälliseen toimintaan, mutta ne suorittavat monipuolisesti myös etsintä- ja pelastustehtäviä.


title: Pelastushelikopteri

text: Lääkärihelikopteritoiminnasta Suomessa vastaa FinnHEMS. FinnHEMS vastaa lentoyhtiöiden kilpailuttamisesta ja sopimuksista sekä valvoo toiminnan toteuttamista ja laatukriteerien täyttymistä. FinnHEMS valitsi lentopalvelun tarjoajiksi vuosiksi 2012–2022 Skärgårdshavets Helikoptertjänst Ab:n ja Scandinavian MediCopter Ab:n.


title: Pelastushelikopteri

text: Lapin Pelastushelikopterin Tuki ry ylläpitää pelastushelikopteri Aslakin toimintaa. Aslak on arktisiin olosuhteisiin soveltuva monitoimipelastushelikopteri. Aslak sammuttaa, etsii, pelastaa ja ensihoitaa. Aslakin miehistöön kuuluu ensihoitoon perehtynyt lääkäri. Tukiyhdistyksen toiminnan tavoitteena on turvata pelastushelikopteripalvelujen saatavuus Lapin asukkaille ja Lapissa vieraileville matkailijoille. Aslakin tukikohta on Sodankylässä. Keskeisellä sijainnilla turvataan pelastushelikopteripalvelujen nopea saatavuus Lapissa. Yhdistys on rekisteröinyt pelastushelikopteri Aslakin nimen ja tuotemerkin. Aslak on Lapin pelastuslaitoksen sopimusyksikkö.


title: Pelastushelikopteri

text: Pelastushelikopteritoiminnasta vastaa meri- ja erämaa-alueilla Rajavartiolaitoksen Vartiolentolaivue. Kadonneiden etsintätehtävistä vastaa poliisi, joka tarvittaessa pyytää virka-apua Rajavartiolaitokselta.


title: Pelastushelikopteri

text: Utin jääkärirykmentin Helikopteripataljoona tukee muita viranomaisia pelastuspalvelutehtävissä kuten etsintä-, kuljetus-, evakuointi- ja palonsammutustehtävissä sekä meri- ja lentopelastustehtävissä.


title: Pelastushelikopteri

text: FinnHEMSin tukikohdat: Rajavartiolaitoksen pelastushelikopterien tukikohdat:


title: Giosuè Cattarossi

text: Giosuè Cattarossi (23. huhtikuuta 1863 – 3. maaliskuuta 1944) oli italialainen roomalaiskatolinen piispa. Hänet vihittiin papiksi huhtikuussa 1888 ja nimitettiin Albengan hiippakunnan johtoon 11. huhtikuuta 1911. Piispaksi vihkiminen seurasi 30. toukokuuta.


title: Giosuè Cattarossi

text: Cattarossi nimitettiin 21. marraskuuta 1913 Belluno e Feltren piispaksi, jona hän toimi, kunnes kuoli 80-vuotiaana virassa. Hän oli mukana konsekroimassa Mario Zaninia piispaksi.


title: Bodyguard (vuoden 2011 elokuva)

text: Bodyguard on Siddiquen ohjaama intialainen toimintaelokuva vuodelta 2011. Se on hindinkielinen versio saman ohjaajan vuonna 2010 ilmestyneestä malajalaminkielisestä "Bodyguard"-elokuvasta, josta on tehty uudelleenfilmatisointeja myös muilla intialaisilla kielillä. Elokuvan päärooleja näyttelevät Salman Khan ja Kareena Kapoor.


title: Bodyguard (vuoden 2011 elokuva)

text: "Bodyguard" rikkoi ennätyksiä heti ilmestyessään. Se menestyi sekä Intiassa että ulkomailla.


title: Bodyguard (vuoden 2011 elokuva)

text: Balwant Singh on Sartaj Ranan (Raj Babbar) henkivartija. Eräänä iltana Balwant ja hänen raskaana oleva vaimonsa joutuvat onnettomuuteen. Balwant kuolee, mutta Sartaj onnistuu pelastamaan hänen vaimonsa, joka synnyttää pojan, Lovelyn. Aikuinen Lovely Singh (Salman Khan) työskentelee turvallisuuspalvelussa. Sartajin käskystä Lovely estää ihmiskaupan, jonka takana on Ranjan Mahatre (Mahesh Manjrekar) veljineen. Peläten kostoa Sartaj nimittää Lovelyn tyttärensä Divyan (Kareena Kapoor) henkivartijaksi.


title: Bodyguard (vuoden 2011 elokuva)

text: Lovely on hyvin omistautunut velvollisuuksilleen, mutta ärsyttää Divyaa seuraamalla tätä joka paikkaan. Divya ja hänen ystävänsä Maya (Hazel Keech) alkavat soitella Lovelylle Chhaya-nimisenä tyttönä pitääkseen Lovelyn poissa heidän kimpustaan. Pikku hiljaa Lovely alkaa rakastua Chhayaan, eikä tiedä tämän olevan Divya. Lovely pelastaa Divyan useita kertoja Ranjan Mahatrelta, minkä seurauksena Divyakin alkaa rakastua Lovelyyn. Divya ei uskalla paljastaa olevansa Chhaya, koska Lovely on niin omistautunut hänelle ja hänen isälleen. Sartaj alkaa epäilemään, että Lovely ja Divya ovat rakastuneet toisiinsa ja aikovat karata. Hän lähettää miehensä tappamaan Lovelyn, jos Divya osoittautuu tämän rakastetuksi. Divya vakuuttaa isälleen, että Lovelyn tyttöystävä odottaa juna-asemalla. Divya aavistaa, että Lovely olisi murtunut, jos ei tapaisi rakastaan asemalla, joten hän lähettää ystävänsä Mayan kertomaan Chhayan olevan Divya. Kauan asemalla odottanut Lovely näkee Mayan ja halaa häntä. Hetken mielijohteesta Maya sanoo olevansa Chhaya. Divya yrittää soittaa hänelle, mutta hän heittää kännykkänsä ulos junasta. Maya ja Lovely menevät naimisiin, mutta Maya kuolee pian synnytettyään pojan. Ennen kuolemaansa hän alkaa kirjoittaa päiväkirjaa tekemästään petoksesta ja pyytää siinä poikaansa saattamaan Lovelyn ja Divyan yhteen.


title: Bodyguard (vuoden 2011 elokuva)

text:
Vuosia myöhemmin Sartaj kutsuu Lovelyn ja tämän pojan luokseen pyytääkseen anteeksi. Lovely luulee Divyan olevan onnellisesti naimisissa Lontoossa ja järkyttyy nähdessään hänet talossa, yhä naimattomana. Lovelyn poika lähentyy Divyan kanssa ja pyytää jopa anteeksi äitinsä puolesta. Ennen vierailunsa päättymistä poika pyytää Divyaa tulemaan heidän mukaansa hänen äidikseen. Vihainen Lovely käskee poikansa pyytää anteeksi, mutta tämä kieltäytyy. Sartaj sanoo olevansa samaa mieltä kuin poika ja pyytää Lovelya ottamaan Divyan mukaansa. Lovely suostuu ja Divya lähtee heidän mukaansa. Juna-asemalla poika heittää Mayan päiväkirjan pois, mutta Lovely saa sen käsiinsä. Lukiessaan sitä hänelle valkenee, että Divya oli hänen rakastettunsa Chhaya. Lovely soittaa hänelle ja sanoo häntä Chhayaksi. Divya on onnellinen henkilöllisyytensä selvittyä. He halaavat toisiaan Lovelyn pojan katsellessa heitä onnellisena.
Elokuvan soundtrackin ovat säveltäneet Himesh Reshammiya ja Pritam. Sanoitukset ovat kirjoittaneet Neelesh Misra ja Shabbir Ahmed. Musiikin oikeudet myytiin T-Seriesille 60 miljoonalla rupialla.


title: Bodyguard (vuoden 2011 elokuva)

text: Box Office India julisti "Bodyguardin" ”jymymenestykseksi”.


title: Nickel Ashmeade

text: Nickel Ashmeade (s. 7. huhtikuuta 1990) on jamaikalainen pikajuoksija.


title: Nickel Ashmeade

text: Ashmeade voitti alle 17-vuotiaiden Keski-Amerikan ja Karibian mestaruuden 100 metrillä ja sai hopeaa 200 metrillä 2006. Hän osallistui alle 18-vuotiaiden MM-kilpailuihin 2007, joissa hän voitti hopeaa 100 metrillä ja pronssia sekä 200 metrillä että ruotsalaisviestissä. Seuraavana vuonna hän voitti alle 20-vuotiaiden MM-kilpailuissa hopeaa sekä 200 metrillä että pikaviestissä ja oli lisäksi 4 × 400 metrin viestissä neljäs.


title: Nickel Ashmeade

text: Ashmeade voitti 2009 Keski-Amerikan ja Karibian mestaruuden 200 metrillä ajalla 20,54. Saman vuoden alle 20-vuotiaiden Pan-Amerikan mestaruuskilpailuissa hän sai 200 metrillä kultaa ja 4 × 100 metrin viestissä pronssia. Hän voitti 200 metrin Jamaikan mestaruuden 2011 ja sijoittui Daegun MM-kilpailujen 200 metrillä viidenneksi ajalla 20,29 s. Moskovan MM-kilpailuissa 2013 hän sijoittui 100 metrillä viidenneksi ajalla 9,98, 200 metrillä neljänneksi ajalla 20,05 ja juoksi kolmannen osuuden kultaa voittaneessa Jamaikan pikaviestijoukkueessa.


title: Nickel Ashmeade

text: Ashmeade voitti 100 metrin Jamaikan-mestaruuden 2014. Hän voitti IAAF World Relays -kilpailuissa 2014 kultaa 4 × 100 ja 4 × 200 metrin viesteissä. Saman vuoden Glasgow'n Kansainyhteisön kisoissa hän sai pronssia 100 metrillä ajalla 10,12 ja kultaa 4×100 metrin viestissä. Vuoden 2015 IAAF World Relays -kilpailuissa hän sai kultaa 4 × 200 metrin ja hopeaa 4 × 100 metrin viestissä. Hän voitti 200 metrin Jamaikan-mestaruuden 2015. Pekingin MM-kilpailuissa hän juoksi kolmannen osuuden Jamaikan kultajoukkueessa 4 × 100 metrin viestissä, sijoittui kahdeksanneksi 200 metrillä ja karsiutui 100 metrin välierissä.


title: Nickel Ashmeade

text: Ashmeade karsiutui Rio de Janeiron olympialaisissa 2016 100 ja 200 metrin välierissä sekä juoksi kolmannen osuuden kultaa voittaneessa Jamaikan 4 × 100 metrin viestijoukkueessa. World Relays -kilpailuissa 2017 hän sai pronssia 4 × 200 metrin viestissä.


title: Fabrice Olinga

text: Fabrice Olinga Essono (s. 12. toukokuuta 1996 Douala, Kamerun) on kamerunilainen jalkapalloilija. Hän edustaa belgialaista Zulte Waregemiä ja on pelipaikaltaan hyökkääjä.


title: Fabrice Olinga

text: Olinga siirtyi Espanjaan Mallorcan junioriakatemiaan vuonna 2009 kamerunilaisjalkapallotähti Samuel Eto'on perustamasta jalkapallosäätiöstä Kamerunista. Oltuaan kaksi vuotta Mallorcalla Olinga siirtyi Málagan junioreihin.


title: Fabrice Olinga

text: Hän teki ensiesiintymisensä seuran edustusjoukkueessa 18. elokuuta 2012 vierasottelussa Celta Vigoa vastaan. Ottelu päättyi Olingan tekemällä maalilla Málagan 0–1-vierasvoittoon ja näin hänestä tuli Espanjan pääsarjahistorian nuorin maalintekijä 16 vuoden ja 98 päivän iässä. Aiemmin ennätys oli hallussa Iker Muniainilla, jonka Olinga rikkoi 191 päivällä.


title: Fabrice Olinga

text: 2. lokakuuta 2012 Olinga valittiin ensimmäistä kertaa edustamaan maataan 12. lokakuuta 2012 pelattavaan vuoden 2013 Afrikan-mestaruuskilpailujen karsintaotteluun, jossa Kamerun kohtasi Kap Verden. Hän teki samaisessa ottelussa ensiesiintymisensä maajoukkueessa ja myös ensimmäisen maalinsa.


title: Mikko Taipale

text: Mikko Taipale on lappeenrantalainen muusikko, joka on soittanut rumpuja muun muassa Yölinnussa. Musiikillisen uransa Taipale on aloittanut Lappeenranta Big Bandissa 1980-luvulla. Hän on opiskellut Oulunkylän pop-/jazz-konservatoriossa, ja nykyisin hän toimii mm. Lappeenrannan kaupunginteatterin yhtyeessä ja Esa Niiva ENB:n rumpalina.


title: Jason Young (pikajuoksija)

text: Jason Young (s. 21. maaliskuuta 1991) on jamaikalainen pikajuoksija.


title: Jason Young (pikajuoksija)

text: Young osallistui vuoden 2011 universiadeihin, joissa hän voitti hopeaa 200 metrillä. 17. heinäkuuta 2012 hän juoksi Luzernissa ennätyksensä sekä 100 metrillä (10,06 s) että 200 metrillä (19,86 s).


title: Jason Young

text: Jason Young on seuraavien henkilöiden nimi:


title: Mario Forsythe

text: Mario Forsythe (s. 30. lokakuuta 1985) on jamaikalainen pikajuoksija.


title: Mario Forsythe

text: Forsythe osallistui Daegun MM-kilpailuihin 2011, joissa hän selviytyi 200 metrillä välieriin.


title: Hans Wagner

text: Hans Wagner (1909 Berliini – 1981 Vlotho) oli saksalainen valokuvaaja.


title: Hans Wagner

text: Berliinissä syntynyt Wagner vaikutti suurimman osan elämästään Saksan länsiosassa Westfalenissa sijaistsevassa Vlothon kaupungissa, jonne hän oli muuttanut äitinsä kanssa 12-vuotiaana. Valokuvaajaksi hän ryhtyi jäätyään työttömäksi 1930-luvun laman myötä. Aluksi Wagner valokuvasi harrastusmielessä erilaisia maisemakuvia ja myöhemmin myös muotokuvia. Niitä saatu myönteinen palaute rohkaisi häntä perustamaan oman toiminimen vuonna 1932. Seuraavien vuosien aikana hän matkusti ahkerasti valokuvaamassa Saksassa, Sveitsissä, Itävallassa sekä Skandinaviassa. Postikorttien lisäksi hänen kuviaan julkaistiin myös lehdissä. Vuonna 1937 Wagner siirtyi Wetzlarissä toimivan Leitz-yhtiön palvelukseen. Hän työskenteli yhtiön kuva-arkistossa sekä toimi opettajana Leitzin järjestämillä valokuvauskursseilla.


title: Hans Wagner

text: Kesällä 1939 Wagner kutsuttiin Suomeen. Hänen tehtävänään oli Suomen matkailijayhdistyksen toimeksiannosta kiertää kuukauden ajan ympäri maata ja ottaa samalla värivalokuvia myöhemmin julkaistavaa kuvateosta varten. Kirjalla oli tarkoitus tehdä Suomea tunnetuksi ennen vuoden 1940 olympialaisia. Suomessa värikuvat olivat vuonna 1939 lähes tuntemattomia, joten kuvaaja piti hankkia ulkomailta.


title: Hans Wagner

text: Oppaana Wagnerin matkalla oli suomalainen valokuvaaja Päivi Kosonen, joka oli ollut tämän oppilaana Leitzin valokuvauskursseilla. Toisen maailmansodan vuoksi kirjaa ei kuitenkaan julkaistu. Wagnerin kuvat ilmestyivät vasta hänen kuolemansa jälkeen vuonna 1985 julkaistussa kuvateoksessa Viimeinen kesä.


title: Hans Wagner

text: Matkansa aikana Wagner teki tarkkoja muistiinpanoja, joissa hän yleensä kehui Suomea ja suomalaisia. Erityisesti hän oli mieltynyt Suomen rauhallisuuteen. Wagnerin Suomen kansaa ja sen sitkeyttä ihailevissa kirjoituksissa oli havaittavissa tiettyjä kaikuja Saksassa vallitsevasta kansallissosialismista ja sen opeista. Matkansa jälkeen tekemissään muistiinpanoissa Wagner paheksui Saksan ja Neuvostoliiton välistä hyökkäämättömyyssopimusta Suomen aseman vuoksi.


title: Hans Wagner

text: Sodan sytyttyä Wagner ilmoittautui vapaaehtoiseksi ja työskenteli siviilivalokuvaajana. Aluksi hän toimi uutiskuvaajana Berliinissä sekä myöhemmin myös rintamilla Euroopassa ja Pohjois-Afrikassa. Vuonna 1943 Wagner jouti vangiksi Afrikassa ja hän vietti loppuajan sodasta internoituna Kansasissa Yhdysvalloissa.


title: Hans Wagner

text: Vapauduttuaan internointileiriltä Wagner palasi Vlothoon ja perusti postikortteja valmistavan yrityksen. Hän kiersi vuosien ajan kuvaamassa ympäri Keski- ja Etelä-Eurooppaa. Saksassa hän kuvasi lisäksi erilaisia tapahtumia sekä muoto- ja perhekuvia.


title: Hans Wagner

text: Hävitty sota katkeroitti Wagnerin niin, että hän ryhtyi äärioikeistolaisen NPD:n kannattajaksi. Wagner myös kielsi esimerkiksi Auschwitzin keskitysleirin olemassaolon ja oli mukana Rudolf Hessin vapauttamista ajavassa liikkeessä.


title: Hans Wagner

text: Nykyään Hans Wagnerin yli 100 000 valokuvaa käsittävää kuvakokoelmaa säilytetään hänen kotiseudullaan Herfordin kaupunginarkistossa. Hänen sota-aikaisia valokuviaan säilytetään Saksan valtionarkistossa.


title: Päivi Kosonen

text: Suoma Päiviö ”Päivi” Kosonen (21. huhtikuuta 1913 Joensuu – 22. marraskuuta 1955 Helsinki) oli suomalainen valokuvaaja ja näyttelijä.


title: Päivi Kosonen

text: Kosonen opiskeli valokuvausta 1930-luvun lopulla Saksassa kameranvalmistaja Leican järjestämällä kurssilla. Kesällä 1939 hän toimi Saksan aikaisen opettajansa Hans Wagnerin oppaana tämän Suomeen tekemän kuvausmatkan aikana.


title: Päivi Kosonen

text: Myöhemmin Kosonen työskenteli muun muassa Aarne Tenhovaaran studiolla Helsingissä, joka oli tuolloin Pohjoismaiden suurin valokuvaamo. Kosonen kuvasi paljon Suomen Filmiteollisuuden elokuvien mainoskuvia aina 1950-luvun puoliväliin saakka. Myös "Miss Kodak" -lempinimellä tunnettu Kosonen pääsi itsekin tekemään pieniä rooleja muutamassa elokuvassa.


title: Aarne Tenhovaara

text: Aarne Johannes Tenhovaara (7. toukokuuta 1890 Halikko – 20. tammikuuta 1945 Helsinki) oli suomalainen valokuvaaja. Hänet tunnettaan myös nimellä "A.J. Tenhovaara" sekä signeerauksellaan "AJT".


title: Aarne Tenhovaara

text: Halikossa syntynyt Tenhovaara muutti Yhdysvaltoihin vuonna 1922. Hän vaikutti New Yorkissa kymmenen vuoden ajan pitäen kaupungissa omaa valokuvaamoa. Vuonna 1933 Tenhovaara palasi Suomeen ja perusti valokuvastudion Helsinkiin. Yhdysvalloissa ammentamansa opin ja uusinta mallia olevan välineistönsä avulla hän onnistui nopeasti tekemään valokuvaamostaan Helsingin merkittävimmän. 1940-luvulla "Valokuvaamo Tenhovaarassa" työskenteli useita Suomen huippukuvaajia, muun muassa lahjakkaat Salme Simanainen ja Päivi Kosonen.


title: Aarne Tenhovaara

text: Muutamassa vuodessa Tenhovaaran studiosta tuli jo Pohjoismaiden suurin. Siellä kävi kuvauttamassa itseään koko pääkaupungin seurapiiri, näyttelijöistä ja muista taiteilijoista teollisuusvaikuttajiin. Tenhovaara oli jo 1930-luvun lopulta lähtien hoitanut Suomen Filmiteollisuuden elokuvien still-kuvaukset. Niiden myötä hän sai itsekin pienen roolin kahdessa SF:n tuotannossa. Elokuvien lisäksi Tenhovaara tunnettiin myös tanssiesitysten valokuvaajana.


title: Aarne Tenhovaara

text: Aarne Tenhovaara kuoli sydänkohtaukseen Helsingissä tammikuussa 1945.